text:
Diahuebs durante rueda di prensa di Gobierno, Prome Minister Wever – Croes a haci uzo di e momento pa refuta acusacionnan haci door di Benny Sevinger prome cu el a wordo deteni. Sr. Sevinger a acusa Prome Minister Evelyn Wever – Croes di a bende tereno pa 17 miyon dollar. Pa cual Prome Minister a enfatisa cu esaki ta falso.
Prome Minister Wever – Croes a sigui splica cu e unico tereno cu e tin ta caminda su cas ta construi y e no a bende esaki y tampoco otro tereno (waterpark) cu Benny ta refiri na dje.
Consecuentemente, Premier Wever – Croes a traves di su abogado a entrega keho na Ministerio Publico contra Benny Sevinger pa “smaad en laster” y pa motibo cu no ta acepta cu ta trata na daña su nomber.
E mandatario a sigui splica: “Como e Minister encarga cu infrastructura mi no tin e autoridad tampoco pa bende tereno manera cu Benny Sevinger si tabatin of manera Ministernan anterior esta ex Minister Otmar Oduber y ex Minister Marisol Lopez – Tromp. Pasobra manera cu mi a mira con e ministernan prome cu mi tabata aplica preferencia na otorgamento di tereno, mi a stop e wega mes ora”.
Premier Wever – Croes a cambia esaki y a pasa e autoridad pa e hefe di e departamento y pues awo no tin metemento politico mas. E proceso di otorgamento di tereno prome cu Prome Minister Wever – Croes a tuma encargo di e cartera di infrastructura tabata encera cu e departamento ta prepara tur cos y e Ministernan ta scoge ken si y ken no ta haya tereno.
Pa conclui e mensahe di Prome Minister ta lo siguiente: “Berdad nos ta den temporada di campaña electoral pero laga nos yuda nos ciudadanonan pa haci bon escogencia pa ken nan vota. E cuatro simannan cu nos tin nos dilanti, ban enfoca riba ki solucion kier trece y ki perspectiva ta trece pa comunidad. No mentira of acusacion sin base pasobra hende a cuminsa cansa di esey caba. Ta haci apelacion na tur politico pa scoge pa ta positivo y pa mira perspectiva, oportunidad y solucion”.


c: text/html

text:
KRALENDIJK – Sentro Hubentut i Famia ta bai kuminsá e kurso di konosé bo kurpa pa muchanan di entre 6 i 8 aña.
E kurso ta kuminsá djamars dia 7 di yüli di 3or pa 4.30 di atardi. E kurso ta un bes pa siman i lo dura 6 siman.
Durante e kurso e muchanan ta risibí informashon tokante e desaroyo físiko ku e mucha muhé i mucha hòmber ta eksperensiá. Tambe e muchanan ta siña kon atendé ku kambio físiko. Durante e kurso ta trata konosementu tokante, e partinan íntimo, higiena di partinan íntimo, fekundashon i desaroyo di beibi den barika (matris). Tambe e kurso ta duna atenshon na norma i balor, i balor propio.
Mayornan por inskribí e yu’ (nan) pa kurso na telefòn +599701-5257. E último dia di inskripshon ta djabièrnè 3 di yüli.

robotstxt: allowed

filter: keep


text:
Marilynn ta un hoben Rubiano hopi activo den nos comunidad y a mira e interes riba e topico di promove y proteha integridad. Su thesis a bay riba con Algemene Rekenkamer ta promove y proteha den nan instituto y con nan ta un ehempel den maneho di integridad den sector publico.
Den e sala di presentacion na Universidad por a tuma nota di Vice prome minister di Aruba Sr. Ursell Arends, President di Parlamento Sr. Edgard Vrolijk y miembro di parlamento Sr. Kamperveen cu a honra cu nan presencia hunto cu mayornan y famia di Marilynn.
Marilynn a termina su estudio na universidad cu exito cu e titulo di Organization, Governance and management cu un Bachelor of Arts na Universidad di Aruba y pronto lo ta saliendo pa Hulanda pa su Master na Leiden University.
Nos diseñador Arubiano Ronchi De Cuba a percura pa un dress espetacular pa Marilynn cu color Roos cu tabata algo unexpected y memorabel pa e ocasion special.
Masha pabien Marilynn y hopi exito den futuro.


text:
Ate spirito a sali den caso di Benny
Den sala di corte, durante tratamento di e caso di Benny, a bin dilanti cu e empleado di Land Aruba, Piet Sussebeek, tabata ter beschikking di Benny. Loke landrecherche a constata ta e hecho cu Sussebeek no tabata acudi na trabao. Pues e tabata cobra salario sin presenta na trabao. Ora cu Huez a puntra Benny riba esaki, Benny a splica huez cu Sussebeek no mester a presenta na trabao, pasobra e ta ‘ter beschikking”.
Es decir cu e defincion di Benny ta cu “ter beschikking” un persona no mester presenta na trabao y ta un empleado spirito.
Ora cu Huez a bolbe puntra Benny: Con Sussebeek ta traha? Benny a contesta cu e por a traha for di cas y cu principalmente e tabata consehero y tabata duna conseho via telefon. Benny a haci e caso mas peor, pasobra el’a bisa cu Sussebeek tabata su consehero POLITICO y tabata dune conseho POLITICO.
Cu otro palabra un consehero POLITICO, paga cu placa di pueblo, sin presenta na trabao.
Aki tambe Benny y su abogado a faya barbaramente, pasobra, nan no ta compronde e realidad. Nan ta zweef den laira riba otro sorto di penstamento.
Di otro banda, Sussebeek tabata cumpra material pa Benny traha su cas, y aki tampoco nan tin prueba di e recibonan cu Benny tabata dun’e e placa.
SOLO DI PUEBLO por analisa cu e politiconan di AVP no ta mucho bij di realidad. Nan ta asumi cu yen teoria robes, keriendo cu loke nan ta haci ta bon, pero unda realmente loke nan ta haci ta actonan coruptivo.


text: KRALENDIJK – Resultado di elekshon di 2019 ta e siguiente; MPB kuater asiento, DP tres asiento i UPB dos asiento. MPB i UPB a forma gobièrnu ku diputadonan Elvis Tjin Asjoe i Nina Den Heyer di MPB i James Kroon di UPB. Di e nuebe miembronan den Konseho Insular ta solamente sinku ta bai reunion. DP ta rabiá i ta akusá Gezaghèber Edison Rijna, presidente di Konseho Insular, di ta trek partij. Un miembro di MPB tin problema ku salú i no por ta presente na reunion. Lei ta bisa ku Konseho Insular ta konsistí di nuebe miembro. Pues DP tin ku kumpli ku su votadónan i MPB mester hasi máksimo esfuerso pa su frakshon ta kompletu. Tin mas asuntu ku ta toka pueblo ku meresé aklarashon di parti di Gobièrnu. Kon ta pará ku e relato di e eks direktor di R&O Ta kosnan ku e mes a laga hasi òf ku tabata den ehekushon kaba. Kon a yena e vakaturanan na R&O. Ta pa un kompania so a skohe pa tur trabou di konstrukshon di karetera, kua kompania ta kontrolá ehekushon di e trabounan. A skohe pa yu di tera bira hefe. Otro problema ta e awa ku ta keda para despues di yobida na Tanki Matrimonio. Ken mester remediá e kaya. Ki palabrashon tin? Kon ta ku e desaster den Saliña di Vlijt. Kuantu sèn e kos aki a kosta i ken a haña e botin mas grandi. Un yu di tera a entregá su retiru na TCB, un otro yu di tera no ta hefe di finansa mas, un yu di tera no por haña trabou na R&O pasobra e no tin eksperensia. Tokante Programa mènedjer Danny Royer ki dia ta sali mustra kiko a logra òf niun hende no mag sa. Ta bai privatisá V&P i Indebon?. Asuntu di Masterplan. Ken ta kere ku por skirbi un masterplan den seis siman. Si por, ya e eskoho ta hasí dia bieu i e rapòrt final ta kasi kla i a nombra un miembro di partido pa bira mènedjer di programa. Ta un shou di gaña gaña pa gana sèn tin riba lomba di pueblo i organisashonnan sosial ku ta kontribuí pa “Spek en bonen”. Masterplan 20-30 ta un frakaso pa motibu ku bo no sa kiko tin otro siman te pa bo sa kiko tin aki 30 aña na desaroyo. Ningun hende, a ni Nostradamus, no por mira den futuro. Na Bonaire ta dos persona so tin ku por pronostiká kiko por tuma lugá aki tres òf kuater dia. Nan ta Dòlfi Wout i Bano Pourier ku ta duna informashon tokante wer. Ta nan ta hasi trabou, di e kolorido EBT, den temporada di orkan, anto grátis. Un pregunta serio na Elvis: bo ta keda lider di MPB òf bo ta pasa e batuta pa Nina. E koló blou a kuminsá blikia i e koló bèrdè a kuminsá bria.


text:
ORANJESTAD – Den transcurso di siman DNM a haya informacion cu tin yegada di yerbanan di lama na nos costanan rond di Aruba. Awe, DNM a constata cu na Santana di Cacho (San Nicolas) tin yerbanan di lama cu a yega na e sitio. E yerba di lama cu a constata ta di e especie di Sargassum. DNM a publica riba e pagina social un anuncio pa alerta e comunidad di e efectonan cu nan por experiencia ora di bishita lama. Entre diferente organisacionnan gubernamental tin un colaboracion pa adresa e posibel problema cu e fluho di yerba di lama por trece cu ne. Pa locual ta trata e tema di fluho di Saragassum na nivel internacional, UNEP- CEP (United Nations Environment Program- Caribbean Environment Programme) di cual DNM tambe ta miembro, nan a saca un relato pa yuda organisacionnan cu formulacion di e maneho cu ta referi na fluho di Sargassum (yerba di lama). Un di e referencianan ta un yamada pa yena un sondeo (survey) ora cu tin presencia di Sargassum na islanan den Caribe.
E presencia y holo desagradabel di e yerba di lama na nos costanan por afecta esunnan cu bishita lama. DNM a comunica cu AHATA riba e situacion cu a presenta, asina nan por informanan miembronan. Tambe departamentonan manera DOW ta na altura di esaki pa asina instala un maneho pa hacimento limpi di ebeachnan mas frecuenta pa recreacion. Pa e piscadornan cu ta pisca na baranca, como esnancu ta pisca for di boto tambe mester ta alerta cu e presencia di yerba di lama y con esaki por afecta nan piscamento. E liñanan di pisca ta bira mucho mas pisa pa ranca y esaki por kibra. Pa e motornan di boto tambe esaki por obstaculisa su funcion. Ta di remarca cu esaki ta un fenomeno relativamente nobo (2011) y cu no tin un maneho estableci ainda pa tuma decisionnan. Pa duna informacion obhetivo di e situacion temporal mester haci mas investigacion cientifico pa conclui kico ta e causa y e efectonan di presencia di yerba di lama.
Locual si ta posibel ta pa notifica DNM via nanwebsite dnmaruba.org , si nota e yegada di cantidad halto di yerba di lama na otro beachnan. Tambe nos ta encurasha comunidad pa haci uzo di investigacion di ciencia comunitario door di yena un sondeo (survey) cu tin riba e plataforma The HUB – SARGASSUM INFORMATION HUB (sargassumhub.org) of click directamente riba e link https://bit.ly/3JdHoap
DNM ta pidi comunidad comprencion pa e situacion cu a presenta na nos costanan cupresencia halto di yerbanan di lama, Sargassum. Adhunto DNM ta comparti algun imagen di e yerba di lama presente na Santana di Cacho, San Nicolas.


text:
Den cuadro di e supervision financiero di Aruba door di CAFT a surgi un debate publico riba e nivel di e gastonan cu Gobierno ta haci pa yega na servicio y producto. CAFT a pidi mas splicacion riba e subida di e gastonan di servicio y producto pa aña 2022 y tambe a pidi un analisis di e gastonan aki pa e periodo di aña 2015 pa 2021. Gobierno a haci e analisis rekeri y tambe a brinda e debido splicacion na CAFT den e corespondencia hiba cu e organo di supervision.
Banda di esaki, cu e intencion pa trece mas claridad y balansa den e debate riba e nivel di uzo di servicio y producto door di Gobierno, recientemente a pidi IMF pa nan tira un bista riba e situacion na Aruba y haci un comparacion di Aruba cu e paisnan den region. E analisis haci pa IMF ta mustra cu Aruba ta keda bou di e promedio pa gastonan di servicio y producto compara cu paisnan den region.


text:
ZONA E - SENTEBIBU [SOLD OUT]
Sentebibu ta un kas pará riba su mes ku un superfisie di 88m2.
Via e entrada bo ta drenta den e kushina habrí, ku ta kontinuá den e sala. Na otro banda di e kushina tin espasio pa un mesa di komedor.
Por skohe entre 2 variashon di Sentebibu:
- Standard - 3 kamber, 1 baño: ANG 225.000,-
- Deluxe - 3 kamber, 2 baño + walk-in closet : ANG 240.000,-
Ku un pòrch amplio den forma di L parti patras di e kas, Sentibibu ta un kas di famia ideal.
Prèis di benta for di 225.000,- florin.


text:
E interes pa e di 4 e-Aruba Business Seminar ta hopi halto mirando cu lo tin presencia di e.o oradornan international di e.o e companianan di tecnologia Google y YouTube. Esaki lo tuma lugar diasabra 8 di juni 2019 na Renaissance Convention Center Aruba. Organisadornan mester a negocia hopi largo pa por a convence e oradornan aki pa ta presente pa asina comparti nan conocemento cu e publico cu lo atende e seminario. E enfoke lo ta pa papia riba mercadeo, innovacion y entrepreneurship en general.
Di e compania Google, Maciej Szczepaniak lo ta na Aruba for di New York. Maciej su posicion na Google ta Global Strategy & Commercialization. Tambe e ta un consehero pa diferente statup exitoso. Su carera den mercadeo ta data di mas di 10 aña trahando den diferente Mercado na Europa, Canada y awor Merca. Su trabou como consehero di startups ta dedica riba yuda compania cu nan transformacion digital. E ta haya un placer grandi den mentor hendenan y companianan.
Un di e otro oradornan ta Saina Shelton. Saina tambe ta biba na New York y ta un expert den YouTube y a traha na YouTube pa mas di 10 aña como ‘Global Lead Google Brands on YouTube’. Algun luna pasa Saina tambe a cuminsa su mesun negoshi ‘Insights Augmented’. Sainta tambe ta un guru den mercadeo digital pero cu un focus riba Video Marketing y tambe Influencer Marketing. Cu e parti di video por pensa riba strategianan con pa haya mas ‘subscribers’, pa incrementa e ‘minutes watched’ pues pa hendenan mira bo videonan mas largo, y otro areanan pa ta mas exitoso riba YouTube. Youtube ta e di dos ‘search engine’ mas usa riba Google. Esaki ta nifica cu e ta essencial pa tin un bon presencia riba YouTube.
Influencer Marketing ta un ‘trending topic’ mirando cu e industria lo tin un balor di mas di 5 Billion USD Dollar den aña 2020. Por mira tanto localmente como internacionalmente diferente marca ta usa figuranan conoci pa representa nan riba rednan digital. Saino lo duna un guia tambe riba con por usa e tipo di mercadeo aki.
Ademas di e oradornan aki tambe lo tin mas oradornan internacional y local.
Ya caba por mira un interes grandi di companianan pero tambe di individualnan cu kier mehora nan mes riba e diferente topiconan di mercadeo cu lo wordo discuti . Pa cumpra carchi por hasi esaki na Super Food y tambe riba internet via e website www.e-aruba.com .
E-Aruba Business Seminar ta un produccion di Infinity Media Aruba y The Lab. E evento ta Powered by Aruba Bank y Digicel Business Solutions cu un aporte di Aruba Airport Authority, Renaissance Aruba Resort, Coldwell Banker Aruba Realty, BENU Pharmacy, Click Print, Sommer Web Architect y Elite Productions.


text:
Celulitis ta un cadena di bolonbonchi di vet acumula cu por forma tanto riba e bilnan, e chanchan y e stoma. Den hulandes e ta conoci tambe como ‘cuero di apelsina’. Celulitis ta worde ocasiona dor di aumento di celnan di vet den e cuero cu ta pega na otro y asina ta forma e bolonbonchinan di vet. Motibo di esaki ta un mal circulacion di sanger y e curpa cu ta retene mas likido cu e tin mester. Celulitis ta afecta principalmente e hende muher.
Celulitis ta mas complica cu e simpel vet cu un curpa ta acumula normalmente, pesey e no ta kita tampoco cu un dieta normal. Celulitis ta un combinacion di vet, awa y stofnan toxico cu keda pega bou di e cuero y no tin caminda pa circula. Ta pa e motibo aki e no ta los ni cu e dieetnan mas streng. Esaki contrario na vet normal cu si ta kima cu dieta.
E tratamento di celulite ta depende di e nivel di e celulite. Tambe e ta depende di e calidad di e cuero y di e custumbernan di bida.
Kico ta ocasiona celulite?
Su causanan ta diferente: hormonal, hereditario, falta di movecion, hasi mucho trabou sinta, alimentacion cu hopi caloria, hopi hariña, mucho poco fruta y berdura, stress, embaraso y obesidad.
Con pa preveni celulite ?
Come productonan natural: specialmente esunnan cu hopi fibra pa asina bo tin un bon digestion y pa bo tripa traha bon. Usa mas poco salo posibel. Salo ta hasi cu bo curpa ta retene mas awa cu tin mester. Controla con hopi vet bo ta come (batata hasa, saus y pastechi y cuminda stoba; Elimina bebida manera thee, koffie, chuculati, refresco, alcohol y productonan frozen di bo dieta diario.
Hasi mitar ora di ehercicio minimo tur dia, por ejempel un dushi caminata. Masashi ta hunga un rol hopi importante pa preveni y controla celulitis. Bo por tuma un masashi cu un crema cu ta contene carnitina, aminofilina, vitamina C y alga.
Generalmente hende no ta realisa cu nan ta hajando celulitis, te ora cu e ta asina avansa caba y ta bira mas dificil pa kit’e. Pesey corda e famoso dicho cu den e caso aki ta hopi aplicabel: ‘miho preveni…cu lamenta!’.
Come y biba saludabel y ta conciente pa logra y mantene e curpa cu ta pone abo sinti bo mes bon.


text:
KRALENDIJK – Manera ta kustumber den luna di mei nos ta selebrá e sakramentunan di Promé Santa Komunion i Konfirmashon di nos hóbennan. E aña aki pa motibu di Covid-19 e selebrashonnan aki no a bai dor i a posponé nan pa den luna di sèptèmber i òktober binidero.
E fecha nan nobo pa selebrashon di Promé Santa Komunion i Konfirmashon ta lo siguiente pa e diferente parokianan. Tuma bon nota di e fecha nan aki.
Misa di Playa:
Konfirmashon: djasabra 10 di òktober pa 9or am
Risibimentu: djadumingu 11 di òktober pa 9or am
Misa di Antriol:
Konfirmashon: djadumingu 4 di oktober pa 10or am
Risibimentu: djadumingu 11 di òktober pa 10or am
Misa di Rincon:
Konfirmashon: djasabra 26 di sèptèmber pa 10or am i 6or pm
Risibimentu: djadumingu 11 di òktober pa 10or am


text:
WILLEMSTAD — Algun siman pasá Digicel a lansa su kampaña Bring The Beat kreando un fushon entre músika i deporte, pa esaki a enfoká riba deportistanan lokal i nan disiplina. Bring the Beat ta un ‘vibe’, un komportashon i un kompromiso ku ekselensia- den baile òf deporte.
Digicel ta konosí pa su esfuersonan den deporte lokal, sea ta basketbòl, beisbòl, futbòl òf kualke otro. E kampaña a hala hopi atenshon di klupnan deportivo; a kolaborá ku 4 deportista- i 2 koreógrafo lokal ku ta aparesé riba tur promoshon i arte komersial tantu imprimí òf digital.
Ta trata di Marionchelo Soleana ku ta kompetí den ‘Strongest Man’ i ya kaba den pasado a yega di okupá di dos lugar den e kompetensia aki. Tambe a kolaborá ku Nuhely Emerenciana, un siklista pashoná ku determinashon i ku a yega di gana vários medaya den kompetensia lokal i regional. Riba e imágennan tambe por mira Bryan Perret-Gentil, basketbòlista i Donovan Antonia, pelotero ku ta forma parti di nos selekshon nashonal. Ademas, den e kampaña aki klientenan di Digicel ta benefisiá di preisnan ‘unbeatable’.
Den kuadro di Bring The Beat, Digicel a duna tim di basketbòl Spartacus U11 un gesto. E tim kampion di CuBaFe pa 2015/2016 ta muchu mas ku un tim di basketbòl.
Di akuerdo ku Sharvelo Felomina di Digicel Kòrsou, Spartacus ta un ekipo ehemplar. Komo organisashon nan ta traha ku diferente skol básiko pa krea den forma sistemátiko un ‘farm system’ pa básketbòl lokal. Tambe, nan ta kontribuí na un desaroyo positivo di muchanan di bario. Hóbennan di Janwe, Dominguito, Rooi Santu, Koraal Specht i besindario tur ta familiar ku e tim di basket Spartacus.


text:
Bureau City Inspector (BCI) tin un rol central den maneho di naturalesa y medio ambiente di Minister Ursell Arends. BCI ta encarga entre otro cu control riba e cumplimento (“handhaving”) den e maneho nobo di desperdicio. “Ya caba e proceso ta andando pa acapara BCI via ley pa por fungi como toezichthouders”, Minister Arends a añadi.
Den cuadro di e plan strategico a organisa pa BCI un localidad nobo na Oranjestad, na Caya Ernesto Petronia 64 riba caminda di Ponton. Minister Ursell Arends a bishita Bureau City Inspector (BCI) su localidad nobo y por a confirma pa su mes e calidad di espacio y cu e- team di BCI por opera debidamente for di eynan. Na e momento aki falta algun aspecto di infrastructura pa caba di regla pa asina BCI por ta debidamente ekipa.
E decision pa verhuis tabata un decision cu a wordo tuma despues di un evaluacion financiero caminda a resulta cu e espacio nobo lo reduci e gasto di huur drasticamente compara cu e localidad bieu.
“E momento tabata uno oportuno, considerando e rol importante cu BCI mester eherce den e maneho di desperdicio nobo cu a ser crea”, Minister Arends ta splica.
E localidad nobo ta parti di e vision pa un BCI moderno cu tambe ta bai enfoca riba nivel di servicio, eficiencia di trabao y accesibilidad pa comunidad.
BCI ainda ta den proceso di mudamento pa cual ta pidi comprension di comunidad mirando cu ainda no tin conexion di telefoon y internet pa e proximo dianan.
Minister Arends ta gradici e team di BCI pa nan pasenshi y comprencion den e proceso di mudamento, y tambe kier duna un palabra di elogio pa e muestra di compromiso cu cada uno a demostra di tin pa cu e bureau y pa cu comunidad di Aruba.


text:
WILLEMSTAD — Manera ya ta konosí nos selekshon nashonal di futsal a gana tur nan tres partidonan durante e promé buèlta di e torneo di futsal di CFU aya na Cuba i a kaba komo number 1 den nan pul. Ku e resultado aki nos selekshon a klasifiká pa e buèlta final di e torneo di futsal di CONCACAF ku lo tuma lugá na Costa Rica di 8 pa 15 di mei próksimo.
Nos selekshon ku e selekshon di Cuba ta e 2 ekipo di Karibe ku a klasifiká pa e siguiente buèlta di e torneo di futsal aki miéntras un di 3 ekipo tambe lo por klasifiká, si nan sali viktorioso di e partidonan di ‘play-off’ ku lo tuma luga na Costa Rica riba dianan 5 i 6 di mei.
Ayera nochi, nos selekshon a enfrentá e fuerte selekshon di Cuba aya den Sala Polivalente Kid Chocolate (Cuba) kaminda nos selekshon a kai vensí i a perde ku e skor di 5-0. Ku e resultado nos a keda komo e supkampion di e torneo aki.
Mester remarká ku ta promé bia ku nos selekshon di futsal a partisipá na e eliminatorio pa mundial Futsal di FIFA i nos ta sumamente kontentu i orguyoso ku e tremendo trabou ku nan a bin ta desplegá. Nos selekshon lo regresá Kòrsou fin di siman i mes ora trainingnan lo kontinuá den ful swing pa asina nos logra klasifiká i sigui pa e mundial di Futsal di FIFA ku lo tuma lugá na Colombia den luna di sèptèmber.
Nos selekshon nashonal di futsal ta konsistí di un grupo di 10 hungadó ku ta wòrdu dirigí pa Sr. Kenneth ‘Bob’ Bernabela ku ta e direktor tékniko di e selekshon aki i Sr. Jubinald Martis ku ta e asistente di e direktor tékniko.
Tambe ta biaha huntu ku e selekshon Sr. Luthson Reenis ku ta esun enkargá ku e materialnan di e selekshon, un fisioterapista kual ta Sr. Sander Schelling i e hefe di delegashon ku ta Sr. Alexander Molina, miembro di direktiva di FFK.
Nos selekshon ta konsistí di e siguiente hungadónan:
- Ashar Bernardus
- Gino Costina
- Shurwendel Roosje
- Everon Espacia
- Jarzinho Pieter
- Rudrick Pop
- Germaine Geerman
- Jean Pauletta
- Stallone Isenia
- Reginald Martina


text:
ORANJESTAD — Nos selekshon nashonal di U-13 a konkistá e terser puesto aya na Aruba den e torneo internashonal Aruba Himno i Bandera. Manera tabata ta di spera nos selekshon a hasi un bon trabou i a gana 3 di nan partidonan, empatá 1 i pèrdè solamente 1 partido. Ku e resultado aki nos selekshon a klasifiká pa e partido ku lo determiná ken lo keda na terser i di 4 puesto ku a tuma lugá 18 di mart último. Nos a terminá na terser puesto despues di a gana Boneiru ku e skor di 5-1. I Colombia a titulá nan mes komo e kampionan di e torneo aki despues di a gana e ekipo anfitrion, Aruba, ku e skor di 2-1.
E goliadónan durante nos último partido ta lo siguiente; Emian Semedo (2x), Lucas Neutegum, Rensver Juliana i Sidney Kastaneer. Nos selekshon a hasi un bon trabou ku un total di 17 gol na fabor ku solamente 2 gol kontra.
Nos selekshon nashonal di U-13 tabata konsistí di un grupo di 19 hungadó ku ta wòrdu dirigí pa Sr. Germain Ignacius ku ta e direktor tékniko di e selekshon aki i Sr. Frank Lichtenberg ku Sr. Brenton Balentien ku ta e asistentenan di e direktor tékniko.
Tambe a biaha huntu ku e selekshon Sr. Malcolm Pieternella kual ta e masahista di e selekshon i e hefe di delegashon ku ta Sr. Ebell Scharbaai, miembro di direktiva di FFK.
Nos selekshon tabata konsistí di e siguiente hungadónan:
- Leroy Dickens
- Xavier Susanna
- Nicolas Loaiza
- Zain Virginia
- Keaton Bowland
- Shadyon Scoop
- Daven De Palm
- Arthur Suart
- Sydney Kastaneer
- Dairison Pieternella
- Reuel Martina
- Yesias Ignacius
- Reinier Bonifacio
- Emian Semedo
- Lucas Neutegem
- Akram Potmis
- Rayhim Inesia
- Rensver Juliana
- Ryanchelo Cicilia


text:
DEN HAAG- Gobièrnu di Hulanda, ta bai kuminsá ku un konsultashon via di internet, tokante kambionan di seguridat sosial na islanan BES.
Segun un komunikado di prensa ta nesesario pa modernisá siguridat sosial na Hulanda Karibense. Ku e punto di salida aki, awe minister Carola Schouten ta presentá e proposishon di lei pa logra esaki na e abitantenan, via di un konsulta riba internèt. Resientemente a puntra e Diálogonan Sentral i entidatnan públiko pa reakshoná riba e plannan.
Vários kambio den lei i reglamentu na Hulanda Karibense ta nesesario pa modernisá e sistema di siguridat sosial na Hulanda Karibense. Ku e kambionan den e proposishon di lei aki, entre otro ta amplia e areglo di ferlòf pa empleado, empleado independiente ku ta na estado ta risibí un benefisio durante di su ferlòf di embaraso i di maternidat meskos ku na Hulanda Oropeo. Tambe ta amplia e legislashon pa inkapasidat laboral, pa asina presta mas atenshon riba re-integrashon. Manera ya a anunsiá anteriormente, ta regla e kompensashon pa yu dòbel pa mayor ku yu ku nesesidat di kuido adishonal strukturalmente den e proposishon di lei. Otro medidanan, manera introdukshon di servisio pa desempleo, lo sigui haña forma den e periodo benidero pa introdusí nan tambe den e periodo di e gabinete aktual.
Input
Anteriormente a puntra e Diálogonan Sentral i entidatnan públiko si por manda nan komentario riba e plannan. Minister Schouten ta haña e input aki di gran importansia, meskos ku ta e kaso riba e reakshonnan ku lo risibí via di e konsulta riba internèt. Por haña e proposishon di lei i e konsulta via di internèt via: www.internetconsultatie.nl/wijzigingswetszwwettencaribischnederland. Por reakshoná te ku 22 di ougùstùs.


text: Diadomingo 31 di Mei Comishon Grot di Lourdes a organisa un tremendo actividad pa asina recauda fondonan necesario pa construcion di un runway pa rolstoel por subi te ariba mas cerca di e altar y imagen di Mama Maria. E celebracion a cuminsa pa 6or di atardi cu un misa na honor di e Señora di tur Pueblo ofreci door di pastoor Juancho y tambe pastoor Wilmer y despues di e santo sacrificio di misa a sigui un concierto di gospel ofreci pa e muchanan di Youth Heart Ministry. Un publico basta grandi a haci acto di presencia pa asina a sigui e santo sacrificio di Misa y despues tur hende a baha na e parti mas abao pa asina celebra y alaba na Señor. Durante di e concierto esnan presente por a disfruta di un bar y cushina bon surti y tambe por a haci nan donacion pa e bunita causa pa cual e actividad a wordo organisa. Hopi ta esnan cu a comenta cu un actividad asina lo mester wordo ripiti paso e tabata algo unico y hopi bunita mei mei di e barancanan na Grot di Lourdes. E Comishon Grot di Lourdes a traha basta duro pa algun luna pa asina por a pone henter e actividad den otro pero na final di e anochi nan tabata masha contento cu e asistencia di publico y e sosten y palabranan di elogio cu nan a hanja pa cu e actividad. Nan kier a gradici tur esnan cu a contribui grandemente cu e actividad, tur e voluntarionan, pastoornan di Parokia di San Nicolas, Cuerpo Policial y e muchanan di Youth Heart Ministry cu a duna un tremendo presentacion riba e anochi aki y sin laga afor na tur e bisinjanan pa nan pasenchi y comprencion durante cu e caminda a keda sera pa traffico pa asina e actividad aki por a tuma lugar. Awor e trabaonan lo continua riba e runway pa rolstoel y lo sigui informa na tur hende con esakinan ta andando.


text:
WILLEMSTAD – Raymond Ellis ta e hefe di kuerpo polisial nobo na Kòrsou. El a okupá e puesto sinku aña kaba komo interino. E último dos añanan el a okupá e funshon sin hefe, pasobra hefe di kuerpo Mauricio Sambo a bai den 2020.
Èxtra ta hasi menshon di e notisia ku el a haña di konseho di minister. Elbert Sambo di 49 aña ta sigui Ellis komo hefe interino di polis na Kòrsou.
Ellis tin un karera largu den kuerpo polisial na Kòrsou, kaminda el a kuminsá na 1986. E tabata hefe di diferente departamentu, entre kua Rishèrshi.
Elbert Sambo ta forma parti di e kuerpo for di 1993, pero a sali e mésun aña pa akademia di polis na Apeldoorn. Na 1998 el a regresá, pero a drenta den servisio di Rishèrshi di pais. Na 2020 el a regresá den Kuerpo den tòp di polis.


text:
Den oranan di anochi Guarda Costa a observa un embarcacion sospechoso cerca di Curaçao. Despues di ela deteccion di e embarcacion sospechoso, e Centro di Operacion Maritimo di Guarda Costa a dirigi inmediatamente e cutter Jaguar y un Metal Shark na e sitio unda a drtecta e embarcacion. Unabes den e area, e tripulacion di ambos boto patruyero di Guarda Costa a observa un embarcacion chikito cu cantidad di persona abordo. Despues di un investigacion di parti Guarda Costa a bordo, a resulta di ta un embarcacion cu 31 indocumentado. Tur e personanan aki y e embarcacion a ser hiba na e waf di Guarda Costa unda nan a ser traspasa pa polis di Curaçao. Di e 31 personanan aki, di cual 7 tabata muher y 24 homber, incluyendo 3 menor. Cuerpo Policial di Curaçao lo sigui investiga e caso aki mas a fondo.
Den e proximo periodo, Guarda Costa lo intensifica su controlnan riba lama den colaboracion cu Cuerpo Policial di Curaçao. E controlnan aki tin como objetivo cuida nos fronteranan contra e transporte ilegal di droga, e migracion ilegal, e contrabando di persona y di arma di candela. Pa por monitorea di manera optimo nos awanan territorial, ta pesey tambe Guarda Costa ta solicita e ayudo di comunidad. Como ciudadano alerta, abo mes por informa Guarda Costa ora bo por observa situacionnan sospechoso riba lama. Bo por contacta Guarda Costa den día y anochi na e number di telefon 913 y tambe via whatsapp na 005999 – 510 0913.


text:
E kasnan ta bai wòrdu posishoná riba Landgoed Bolivia di tal manera ku nan ta bai inkorporá diskreto den un ambiente natural.
E periodo di konstrukshon ta dependé di e nesesidat i demanda pa kasnan pagabel Durante e próksimo 10 aña lo konstruí alrededor di 95 kas. Pa motibu di e skarsedat struktural di kas pagabel no tin fluho for di e bibiendanan sosial. Esaki ta pone ku hopi famia hoben tin ku warda años pa bin na remarke pa un kas. Ta pa e motibu aki lo konstruí riba Landgoed Bolivia kas pa bende i hür ku ta pagabel pa hendenan ku un entrada normal.
“Pa no hasi daño na e paisahe original a skohe pa desaroyá diferente grupo chikí di kas”
Tamaño chikí
Pa no hasi daño na e paisahe original a skohe pa desaroyá diferente grupo chikí di kas. Esakinan lo wòrdu konstruí solamente unda ku e tereno no tin hopi balor di naturalesa.. Komo ku ta tene kuenta ku naturalesa ora ta destiná un tereno pa konstruí kas, e barionan lo bai haña un aspekto speshal sin kayanan règht i kasnan monótono. Debí ku no tin edifisio haltu e bista riba e paisahe ta keda intakto. Pa stimulá e naturalesa mas tantu ainda, a keda disidí ku 60% di kada kavel ta liber di konstrukshon di moda ku e ta forma parti di e tereno ku ta rondoná esaki. Stimulando aktivamente i planta diferente sorto di palunan lokal lo perkurá ku e areanan residensial lo kontribui na reparashon di e mondi tropikal seku. Apesar di e konstrukshon di e grupo di kasnan menshoná, mas ku mitar di e terenonan lo keda bèrdè.
Ku respèkt pa medio ambiente
E kasnan nobo ta kumpli ku e eksigensianan di mas haltu riba tereno di medio ambiente . E energia nesesario lo ta di solo i bientu. Lo konstrui e kasnan di un manera ku mester di menos koriente pa mantene nan fresku. Yobida di awaseru ta bai den un rénbak bou di e kas. E awa por wòrdu uzá despues.


text:
Tin ora mi ta puntra mi mes si ta destino of ta casualidad ta laga bo wak cierto situacionnan y pakico.
Un caminda den Playa, lorando un birada pa parkeer, mi ta mira un hobencita teenager ta bin di otro banda ta jora di un forma hopi desespera. Mi ta baha pa informa kico a pasa y ta compronde cu un persona riba un bicicleta a agredi e hobencita pa horta su telefon. E hobencita a bay den shock y tur e otro hobennan rond tabata hasi nan esfuerso pa jud’e den un forma of otro. Polis ta bin, ambulance ta bin pa atende e hobencita wardando pa su majornan jega.
Mi ta move di e sitio, pero e cara angustia y yorando desepera di e hobencita ta keda manera graba den mi mente y ta pop up cada biaha.
Mi ta puntra mi mes unda mas nos mucha y hobennan por ta echt safe den e Aruba actual. Majan ta dia internacional di hende muhe y mi ta puntra mi mes kico por hasi pa por garantisa no solamente nos hendenan muhe, pero tur hende grandi, mediano y chikito un Aruba unda bo por cana riba caya sin miedo pa cosnan malo pasa bo.
E potret ta di e ambulance cu a bin pa asisti e hobencita. Concientemente mi no ta pone e hobencita su cara. Ta mas importante pa nos protega privacidad di nos mucha y hobennan. Ta importante tambe pa nos hasi algo pa hendenan cu ta circula riba caja cu intencion menos bon. Nos no por keda wak e hendenan cu ta biba riba caya manera hendenan cu ta molester pa comunidad so. Pasobra si, nan ta! Pero nan ta tambe hendenan cu posibel problemanan profundo y malesa di adiccion. Y nan mester di tratamento y guia. Nos no por keda biba den un circulo vicioso di miedo y laga pa cada hende y famia busca nan propio solucion. Esaki por hasi cu mas y mas hendenan lo sera nan mes tras di e murayanan di nan cas pa evita cu algo malo pasa nan. Of loke ta pasa caba, nan ta tuma justicia den nan mes man.
Ami lo kier wak un comunidad di hendenan cu tin alegria di bida y ta comparti cu otro. Mi ta muhe y mi ta mama y mi ta stima mi pais. Y mi ta kere cu ta birando mas y mas tempo pa nos admiti cu nos pais a cambia hopi. Mi no kier bay bek na e cosnan menos bunita di pasado, pero si lo kier mira un Aruba cu ta dushi y safe pa biba.
Con dushi lo ta si nos por mira un sonrisa riba cara di nos hobennan. Un Aruba jena cu hendenan contento y felis.
Nos pais ta un pais hopi chikito y si nos tur enfoca riba e imagen aki y duna di nos parti, sigur nos por logr’e.
Na honor di nos mes y e generacion cu lo sigi nos, ban pone man na obra.
Awe, dia internacional di hende muhe, ta un bunita dia pa cuminsa!
Ingrid Werleman, editor


text: e vírus di corona ta keda bonaire i nunka mas nos lo bai tin un normal nobo. Ta un episodio nobo Bonaire a drenta. Pa tene e kontagio abou tin ku kambia nos manera di anda ku otro. Bakuná, enfoká riba e parti di higiena, establesimentunan por eksigí tapa boka i mantenshon di distansia.E situashon ku nos ta den ta un krísis. E normal ku nos a konosé a pasa pa istoria. E krísis nobo mester ta un komienso total nobo unda tin ku bini ku ideanan nobo.Si ta pronostiká ku na 2030 Bonaire su poblashon ta riba 27.000, anto mester puntra ki konosementu i abilidat nos ke pa nos alumnonan tin den 2030. For di awe nos ta obligá pa kuminsá trese kambio den sentido di inovashon. Awor nos mester yega na kreashon ku e konsekuensia ku ta eliminá funshonnan ku no ta aportá na kambio i progreso, manera: CEO, mènedjer di programa, di proyekto, di kambio, HR, chef de bureau, Pr, konsehero finansiero, konsehero di portofolio, shèf di gabinete di gezaghèber, konsùltent, asistente den klas, lider di tim i mas di e funshonnan inútil ku ta kosta plaka. Un ehèmpel kon no mester usa plaka i sigui ku ideanan bieu ta e idea desastroso di hinka kasi kuarenta i kuater mil dòler den renobá himno di Bonaire i un dokumental. Ta nifiká pa luna un suma di 3650 dòler bentá afó. Kuantu hende ta bai gana e suma aki. Diputado, Kolegio Ehekutivo deshasí di e bagamunderia aki. E himno ta mashá bon i no tin nodi di ningun dokumental. E proyekto aki no ta útil i no tin ningun balor pa desaroyo di Bonaire. E kos aki ta mal gobernashon. Hinka e plaka den piskadónan, kunukeronan ku sí ta na bienestar di pueblo.


text:
E publikashonnan riba e página aki ta ekspreshonnan personal di e respektivo eskritornan. No ta trata aki di korespondensia formal ni konseho di e Kolegio di supervishon finansiero. E Kolegio di supervishon finansiero ta hasi posibel pa públiko tuma nota di kontenido di e dokumentonan aki pa medio di publikashon riba su wèpsait, pero te kon leu e dokumentonan ta korekto òf kompleto no ta kai bou di e Kolegio su responsabilidat. Tampoko e Kolegio no ta duna garantia pa kontenido di e dokumentonan.
20150911 Working paper - Aiming for fiscal consolidation, from debt overhang to financial management
20170622 Charla Jaime Saleh Simposio di e Colegionan di supervision financiero 22 di yüni 2017
20170622 Charla Jeroen Recourt Simposio di e Colegionan di supervision financiero 22 di yüni 2017


text:
WILLEMSTAD. – E interes tabata inmenso ayera pa e kaso hudisial ku a tuma lugá ayera den sala di korte grandi pa e diferente entidatnan ku tin medio ambiente na pechu. Un kaso ku a kuminsá 3’or di mèrdia, pero ku a dura te den oranan lat di atardi. Lesa mas aki.
Extra: ‘INTERES PA KASO SMOC VS GOBIERNU TABATA INMENSO No tabatin lugá pa pone hende den sala grandi di korte’
Comments Off on Extra: ‘INTERES PA KASO SMOC VS GOBIERNU TABATA INMENSO No tabatin lugá pa pone hende den sala grandi di korte’ |


text:
Aleksandr Lukashenko
Aleksandr Grigórievich Lukashenko ((rusiano: AлekcaHдp ГpиropbeBич ЛykaшeHko) of Aljaksand(a)r Ryhoravitsj Loekasjenka (bieloruso: AляkcaHд(a)p PыropaBiч ЛykaшэHka, Alaksand(a)r Ryhoravič Łukašenka) (n. 31 di ougùstùs 1954 na Kopys, Belarus) ta un polítiko bieloruso ku ta presidente di Belarus desde kreashon di e puesto aki dia 20 di yüli 1994, haciendo e, e presidente mas largu den funshon na Oropa. Prome ku su karera polítiko, Lukashenko tabata traha komo direktor di un empresa agríkola estatal (sovkhoz), i a sirbi den tropanan soviétiko na frontera i den ehérsito soviétiko.
Lukashenko ta enkabesá un gobièrnu outoritario i a yega di referi na su mes komo e "último diktador" den Oropa.[1] Observadónan internashonal ta konsiderá e elekshonnan teni komo no liber ni hustu, ku oponentenan di e regimen ta wordu reprimi, i ku e medionan no ta independiente, ku a kondusi na ponementu di sankshon riba Lukashenko i otro outoridatnan di Belarus. Su viktoria kuestionabel den elekshon presidensial di 2020 pa motibo di froude a resulta den fortifiká e protesta anti-gobièrnu. Konsekuentemente Reino Uni, Union Oropeo òf Merka no a rekonose Lukashenko komo e presidente legítimo, maske e ta sigui siendo rekonosí pa algun estado, entre nan Rusia, China, Iran, Armenia, Siria, Venezuela i Cuba.


text:
ORANJESTAD - 29 di april 2022
Segun resumen semanal di awe diabierna, 29 di April, 267 persona a recupera den e siman aki y un total di 257 caso nobo di COVID-19 a keda registra.
E cantidad di casonan activo di COVID-19 pa awe ta 118 y cantidad di fayecidonan relaciona cu COVID-19 ta 212.
Datos ta ilustra casonan nobo di COVID-19 cu un averahe semanal di 37 caso positivo pa dia y un averahe di 'Positivity rate' semanal di 44% pa dia.
Actualmente na Aruba tin 4 persona interna cu of debi na COVID-19 di cual den ICU tin 1 persona y riba piso general tin 3.
Na Colombia tin actualmente 2 persona den ICU y 1 riba piso general.


text:
Cu e meta di combati trafico di hende y abuso sexual
ORANJESTAD (AAN)- Diahuebs mainta den un bon esfera a firma un acuerdo di colaboracion entre Gobierno di Aruba y e organisacion “Operation Underground Railroad”. E organisacion aki ta basa na Merca, y tin como meta pa combati e fenomeno di traficacion di hende como tambe abuso sexual den e sentido mas amplio di e palabra.
“Operation Underground Railroad” ta opera na diferente parti di mundo entre otro, paisnan situa na Europa, Africa y Sur-America.
Durante un reunion entre Minister di Husticia y Asuntonan Social Sr. Rocco Tjon, Minister President Sra. Evelyn Wever-Croes y “Operation Underground Railroad” a logra intercambia ideanan y a tene combersacionnan interesante.
E organisacion “Operation Underground Railroad” ta traha hunto cu e departamentonan di Husticia den cuadro di combatimento di traficacion di hende y abuso sexual. Actualmente, e organisacion ta opera y tin un colaboracion cu 48 estado di Merca y 28 pais mundialmente.
E ekipo cu ta opera “Operation Underground Railroad” ta profesionalnan cu tin experiencia den e tereno di Husticia, Militar y Inteligencia. E obhetivo principal di “Operation Underground Railroad” ta pa establece un colaboracion extenso y a largo plaso cu gobiernonan pa asina yuda combati tur tipo di traficacion di hende y abuso sexual.
Por ultimo, e Mandatario a expresa di ta sumamente contento cu a base di e reunionnan aki, a logra firma un acuerdo (MOU) cu e organisacion aki, caminda a concretisa e colaboracion. E acuerdo aki no solamente ta encera intercambio di ideanan y strategia, pero tambe lo colabora den e parti di training riba e dos fenomenonan aki. Esaki ta un otro paso importante pa Gabinete Wever-Croes II den e lucha di combatimento di traficacion di hende y abuso sexual.
https://diario.aw/categories/noticia/general/gobierno-a-firma-mou-cu-organisacion-operation-underground-railroad#sigProId042024406d


text:
Lider di MEP sra Evelyn Wever Croes diahuebs prome cu 9’or anochi riba nan plataforma riba media social a anuncia e lista di e 29 cantidatonan. Segun Evelyn Wever Croes un lista balansa y a pasa riba e secuencia di e nombernan.
Loke hopi hende a comenta durante e transmicion en bibo cu e Minister actual sr Chris Romero no a aparece riba e lista cu ta duna indicacion cu e no lo ta participando na eleccion, for di akinan nos ta desea su persona un exito pa futuro y e tremendo trabounan cu el a eherce como Minister y e logronan cu el a logra tog den e pandemia pa cu e piscadonan y cunukeronan.
1 Evelyn Wever-Croes
2 Xiomara Maduro
3 Dangui Oduber
4 Glenbert Croes
5 Rocco Tjon
6 Arthur Vallejo
7 Hendrik Tevreden
8 Endy Croes
9 Edgard Vrolijk
10 Alvin Molina
11 Shailiny Tromp-Lee
12 Guillfred Besaril
13 Ady Thijsen
14 Setty Christiaans-Yarzagaray
15 Darlaine Guedez-Erasmus
16 SueAnn Ras
17 Marco Berlis
18 Ricky Hoek
19 Joe Koolman
20 Jaime Winterdal
21 Rudy Richardson
22 Eddy Paris
23 Roderich Lopez
24 Gerrit Croes
25 Stephany Croes
26 Shannon Henriquez
27 Michella Lacle
28 Erich Genser
29 Rodymar Geerman


text:
Den e buletin aki: di dos reunion general pa loke ta trata 2020, komparashon di preis ta bai re-anudá ku OLB komo partner nobo, ofisina di Unkobon situá na Kaya Korona, preis di gasolin awó mas barata ku na Kòrsou.
Partisipashon
Probablemente bo lo a sinti su falta. Pa motibunan imprevisto e buletin ougustus/sèptèmber no a wòrdu publiká.
Di dos reunion general
Manera konosí, Konseho di Bònt (Bondsraad) ta organisá dos biaha pa aña un reunion den kual tur miembro ta bon bini. Dia 2 di novèmber próksimo e di dos reunion lo tuma lugá den Hòfi Kultural. Lo papia tokante kiko Unkobon a logra den 2020. Tambe lo definí, pa e próksimo 3 aña, e eskohonan stratégiko. Despues di e reunion por keda un ratu huntu pa kombèrsá gozando di un salú y snèk.
Komparashon di preis ta bai re-anudá ku OLB komo partner
Unkobon lo re-anudá den luna di òktober e proyekto Komparashon di Preis. Lo kompará preis di 60 + produkto básiko den 15 supermerkado aki na Boneiru. Resultado di esaki lo keda publiká mensualmente. Di e forma aki konsumidónan por hasi nan kompras mas konsiente.
Seis luna pasá Unkobon mester a para ku e proyekto aki despues ku OLB a introdusí medida en respekto di produktonan básiko en relashon ku Covid-19. E proyekto a wòrdu di tal manera ahustá ku por kontinuá ku né awó. E proyekto Komparashon di Preis ta wòrdu realisá den koperashon ku Unkobon, OLB y e ministerio di asuntunan Ekonómiko y Klima.
Ofisina di Unkobon
Bonaire Office a ofresé Unkobon uzo di un ofisina den nan edifisio situá na Kaya Korona #30 en frente di Kooyman NV. Unkobon ta apresiá e gesto aki altamente.
Señora Lydia Duijn, un di e personanan di kontakto di Unkobon, ta dispuesto pa banda di su trabou diario ehersé trabou tambe pa Unkobon. Si bo tin kualkier problema, keho òf a risibí un señal di un kaso problemátiko ku ta toka konsumidó, bo por bishitá nos ofisina durante dianan di trabao. E orario lo ta di 7or a.m. te 3or p.m. Tambe por paga bo kontribushon anual ($ 15.00) kèsh einan.
Ta rekòrdá tur miembro ku tin kualkier reklamo of problema pa hasi esaki preferibel via di loket@unkobon.org
Prèis di gasolin awó ta mas barata ku na Kòrsou
Despues ku Unkobon den diferente okashon a supliká OLB pa buta atenshon riba e preisnan irealmente haltu di kombustibel aki na Boneiru, Kolegio Ehekutivo a disidí pa redusí e preisnan aki konsiderabelmente den aprel y yuli. Entrante ougustus ultimo preis pa liter di gasolin a subi na Kòrsou siendo aki na Boneiru e preis a keda igual.
Unkobon ta premirá un oumento di preis di gasolin tambe aki na Boneiru.


text:
Durante e Reunion General di Mei na La Cabana Beach Resort & Casino, asociadonan y miembronan di gerencia a analisa nan compromiso na excelencia y cooperacion cu otro, via un competencia di traha flie. E Evento di Flie a wordo introduci na asociadonan como un simbolo di colaboracion, y muentras cu nan tabata trahando e flienan den nan departamentonan respectivo, e asociadonan a papia tocante loke e flie mester pa e por bula, y e structura delicado pero fuerte cu e tin. Durante e temporada di lente, flienan ta un bista familiar rond di e isla, y hopi competencia di traha y bula flie ta tuma luga. Mientras cu e ta mustra facil, hecho ta cu e ta un arte cu ta rekeri precision y dedicacion, segun Gerente General Joe Najjar, kende a traha un flie cu tabata mustra chikito, pero tabatin un gran potencial aerodinamico. E programa di e atardi tabata yena cu oradornan y un presentacion cu a delinea e scorenan sumamente positivo di satisfaccion di empleado y huespet, sosteniendo e sentimento general di bienestar cu ta wordo experiencia pa turistanan cu ta di bishita y e empleadonan local di e resort. Entre e oradornan a figura Martin Ras, kende a papia tocante oportunidadnan adicional pa mehoracion, y Damian Tromp y Aichel Lynch, kendenan a elogia e departamentonan cu a score mas halto. Ena Vrolijk a splica e importancia di comunicacion y Martin Ras a duna un presentacion di proceso. Aki por mira e Reunion General na La Cabana Beach Resort & Casino, cu un publico interesa y anima, mientras cu ehecutivonan di e resort, Pierre Kock, Jessica Franken, y Tessely Koolman, a tuma turno pa dirigi nan mes na e asociadonan entusiasma, reafirmando nan dedicacion na hospitalidad, na e huespetnan di e resort, y na otro. E tabata un ora yena cu diberticion, cuminsando cu algun pasapalo y refresco, y terminando cu bolo y premio, y hasta un tiki ehercicio y rekmento di curpa.
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text:
Un contribucion di Drs Mitsy Willems – psicologa.
Un mucha rebelde ta esun cu ta pone resistencia y cu no ta haci caso na e obediencia; un mucha cu no ta haci nada di locual bo bise. Hopi di e conductanan aki ta cuminza ora un mayor ta autoritario; unda e mayor no sa scucha y ta sinti cu tin semper e berdad riba cualquier cos cu e mucha bisa y haci. Cu mayornan asina e mucha ta desaroya un manera con pa defende su punto di bista, su lugar y su identidad. Aunque esaki ta pone e mucha bira un problema, e ta uza hopi locual ta e defensa personal y e lo bira líder den algún area den nan bida.Locual ta mas importante, ta cu nos yiu mester logra den su mes un autonomía y ta independiente pa e por cuminza resolve su problema, unda e por defende su punto di bista sin haci daño na ningun hende.
Logra cu e ta sinti su mes sigur pa descubri, haci pregunta y trata di yega na cualkier cos cu ta hala su atención, sin necesidad di falta e autoridad di e mayornan. Con nos ta evita rebeldía? Pa logra esaki nos mester compronde e desaroyo psicosocial di un mucha y siña un par di tecnicanan di comunicación asertivo. Erick Erikson, ta bisa cu e desaroyo social di ser humano ta presenta den etapanan den infancia y cu ta intensifica mas den momentonan den bida di un mucha entre 2 pa 3 aña, cu nan ta pasa den un dilema di enfrenta y resolve cada etapa di nan autonomía versus vergüenza. Según Erikson den cada etapa bo ta haya un conflicto of dilema cu bo mester deal cu nan y trata di soluciona esaki; e resultado ta depende di con nos ta hacie y e guía cu nos mester ricibi di nos mayornan of hende cu ta cuida nos.Den caso di rebeldia nos mester cuminza wak e situación den e etapa unda e mucha ta cuminza explora su medio y desaroya su autonomía of independencia. Den e periodo di prome cu school e mucha ta caracteriza su mes pa e ta mucha curioso y e ta yen di energía. Esaki ta e momento cu nan ta desaroya e confianza y nan ta siña autoregula nan comportacion.Si den e etapa aki e ta fracasa of su mayornan no ta contribui na dje, nos yiu por pasa e etapa aki lihe na unda e ta bira impulsivo y compulsivo ( na unda e mucha ta ripiti e comportacion di un manera descontrola; constantemente e tin e necesidad di desafia e autoridad cu nan ta pone na dje.
Ora un mucha ta haci locual ta corecto e ta algo importante ya cu di eynan e ta cuminza desaroya kico ta locual ta bon y kico ta malo, erornan ta haci cu e mucha ta siña di un ehemplo, di locual ta desaroyo di su lenguahe. Si bo yiu ta sufri di rebeldia bo mester cambia e método y cuminza wak e dirección di locual abo ta haciendo. kico mi ta siñando relaciona cu autoridad? Mi ta pasivo, agresivo of asertivo den forma di siña?


text:
KRALENDIJK – Irma de Graaf-Cicilia hefe di e departamentu di asuntunan Sivil a konta di e interes pa kasa riba e fechanan 02-02-2020 i 20-02-2020 na Boneiru. No tabata tin pareha ku a duna man pa kasa riba 02-02-2020. Pa e fecha 20-02-2020 tin 5 pareha pa kasa. Esaki ta un oumento, mirando ku e promedio di kasamentu riba un fecha komun ta 2.”
Den pasado tabatin hopi interes pa kasa riba sierto fecha, entre otro dia di San Valentino, esta 14 febrüari. “Pero esaki a mengua. Parse ku e fecha aki no ta spesial mas pa parehanan skohe komo nan fecha matrimonial”.
E fecha 09-09-2009 tabata unu hopi gustá. Riba e dia aki tabatin mas ku 10 pareha ku a drenta e barku matrimonial.
Pa aña tin entre 90 i 115 pareha ku ta drenta e barku matrimonial na Boneiru.


text:
Pronóstiko di tempu pa Kòrsou i bisindario bálido te djaweps mainta 6:00 o.l., 30 di yüni 2022.
Pronóstiko
Pronóstiko di tempu pa Kòrsou i bisindario bálido te djaweps mainta 6:00 o.l., 30 di yüni 2022.
Kompilá: djárason 29 di yüni 2022, 05:00 o.l. (09:00 UTC).
Kódigo Kòra: Un atvertensia pa Tormenta Tropikal ta na vigor.
Tempu: Hopi nublá ku algun áwaseru kompañá pa welek i bos.
Temperatura máksimo lo alkansá 31ºC i temperatura mínimo 25ºC.
Solo ta sali 06:14 i ta baha 19:04 o.l.
Bientu: Ost i moderá te basta fuerte; forsa 4 te 5 (20 te 39 km/ora, 11 te 21 nudo). Ráfaga de bes en kuando te fuerte; forsa 6 (40 te 50 km/ora, 22 te 27 nudo). Bientu lo oumentá mas lat durante dia i bira hopi duru, forsa 8 (62 pa 74 km/ora, 34 pa 40 nudo).
Situashon general: E disturbio ku potensial di bira un siklon tropikal ta sigui move den un direkshon wèst i krusa sùit di nos isla, probablemente komo un Tormenta Tropikal. Segun ku e sistema aki ta aserká, nubianan lo oumentá i generá algun áwaseru ku welek i bos riba nos isla. Áwaseru lo ta lokalmente moderá te fuerte i lo kousa inundashon na e sitionan di kustumber. Mas aleu, ta antisipá bientunan di tormenta durante di dia i komo konsekuensia, kondishon di laman por bira hopi brutu durante di pasashi di e sistema aki.
Kondishon di laman: Moderá ku altura di olanan entre 1 i 1.5 meter (3 i 5 pia). Segun e disturbio ta aserká, kondishon di laman lo bira brutu ku altura di ola di 3 meter (11 pia).
Sistemanan tropikal signifikante: E disturbio tropikal dos ku potensial pa bira un siklon ta sigui move den un direkshon wèst i e mal tempu asosiá kuné lo pasa den nos region durante awe atardi pa djaweps mainta. Departamento Meteorológiko Kòrsou ta sigui vigilá di aserka desaroyo di e sistema aki.
Fenómeno spesial: Ningun.
Perspektiva te djabièrnè mainta: Parsialmente te hopi nublá ku posibilidat pa algun áwaseru.
Meteorólogo: Rombley
E próksimo boletin di tempu lo wòrdu publiká djárason 11:00 o.l. (15:00 UTC).


text:
KRALENDIJK – Durante selebrashon Dia Di Boneiru den sentro di suidat, un grupo di persona a sorprendé esnan presente. Ta trata di un grupo di persona ku a presentá e kantika “We Are The World”, awor na papiamentu i diferente letra for di e kantika original. Despues di e aktividat, e parti protokolar, selebrashon Dia Di Boneiru, hopi tabata komentá kon bon e kantika tabata interpretá. Tur 7 persona a kanta na e momentu perfekto durante e kantika. E kantika ya ta tremendo, i e grupo kantando na idioma papiamentu, a hasié impreshonante. Kombinashon di potrèt ta ilustrá momentu ku e grupo a presentá na Playa i den bario Nort di Saliña, durante selebrashon Dia Di Boneiru e parti kultural, kaminda nan a bolbe impreshoná. Por tuma nota di letra di e kantika i ken ta kanta.
*GERALD ALBERTO* Un isla chiki,rondoná di awa blou
Ta deslumbra manera un kristal
*ROLY CASIMIRI*;pa dun’un man na esnan desampará
*AIMEE JANGA*;Hende nan humilde i semper kla pará
*BETO MARTIS*;Un isla chiki,rond mundu rekonose,
Ku’un komunidat sèmper apresia
*SHERMANTHA FRANS*:Hendenan amabel i humilde di kurason
*JULINA FELIDA*:Ta hasi nos uniko den un miyon.
Refr:
*MARESA PIETER*:Nos ta boneiru, Nos ta un isla
Ku diferente nashonalidat,ku ta balora
*GERALD*;Nos herensia nan i nos baluarte nan
*AIMEE*.I’yuda kultivá e union man
é ruman.
*JULINA*.Ban lanta awor, i demostra nos hermandat
*ROLY*:Ban traspasa nos saber na mundu henter.
*SHERMANTA*;Ta basta ku djis sinta i sin juda aportá
*JULINA*.Ban dun’un man na nos gobernantenan.
Refr: *TUR*
Nos ta boneiru, Nos ta un isla
Ku diferente nashonalidat,ku ta balora
Nos herensia nan i baluarte nan
I yuda kultivá e union mané ruman
*BETO* .si nos uni huntu manera un ruman
*GERALD*;I nos konstruí nos isla anhelá
*AIMEE*.Nos lo por disfruta
*JULINA*.di un Boneiru mas mihó
*MARESA*;ku bendishon i amor di nos Señor.
Refr: *TUR*
Nos ta boneiru, Nos ta un isla
Ku diferente nashonalidat,ku ta balora
Nos herensia nan i baluarte nan
I yuda kultivá e union mané ruman
Refren 4x yená ku pregon i solfeo…..


text:
KRALENDIJK – Doñonan ku tin boto mará na parti sùit di e marina di Plaza Resort Bonaire tin 2 siman pa kita nan boto. E persona ku tin derecho di èrfpacht riba e tereno aki ta Herbert de Jongh jr. El a indiká na radio Live 99.9 FM ku ta bai kuminsá desaroyá e área.
E tereno aki pa basta tempu a para bashí. Hopi doño di boto, tantu di piskadó komo di plaser, a mara nan boto na e sitio mirando ku na Boneiru no tin un sitio adekuá pa mara boto i ku e protekshon nesesario.
Entrante promé di yüli 2020 no ta pèrmití niun boto mas na e sitio. Doño di e tereno karesidamente ta hasi un apelashon riba e doñonan di boto pa dentro di dos siman kita nan boto.


text:
Detenshon pa maltrato.
KOMUNIKADO DI PRENSA 509 / 2019
8 desèmber 2019
Detenshon pa maltrato.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djadumingu 8 di desèmber 2019 alrededor di 10.45’or, polis a detené un hòmber pa
maltrato.
Un unidat polisial a keda dirigí pa Roatanweg, unda un hòmber a bringa ku diferente
miembro di famia.
Na e kas en kestion, a detené e hòmber sospechoso P.L.R. nase na Kòrsou di 34 aña di edat
en konekshon ku maltrato.
A present’é dilanti di un fiskal ouksiliar ku a ordená su enkarselamentu pendiente di mas
investigashon.


text:
PROMÉ MINISTER GILMAR PISAS A SERA KONOSÍ KU E KÒNSUL MERIKANO SRA. KIRSTIN LUNDBERG.
PROMÉ MINISTER GILMAR PISAS A SERA KONOSÍ KU E
KÒNSUL MERIKANO SRA. KIRSTIN LUNDBERG.
Willemstad – Promé Minister a sera konosi ku e Kònsul Merikano sra. Kristin Lundberg dia 23 di sèptèmber 2021.
E Kònsul aki a keda apuntá pa atendé ku asuntunan relashoná ku polítika, relashonnan públiko i tambe ekonomia.
Diferente mandatario, parlamentario, funshonarionan haltu i otro personahenan di nos komunidat a keda invitá na e resephon aki.


text:
Aruba su nomber a resalta un biaha mas
Aruba su nomber un biaha mas a wordo poni riba mapa internacional y e biaha aki cu cu un presentacion expectacular di Massive Brassband Internacional na Disney su Magic Kingdom. Un delegacion di mas di 60 arubiano, consisti di musico y bailadonan a duna un excelente presentacion den e parada di Magic Kingdom den cual e bandera di Aruba tabata bula na cabes di e parada. Pa prome biaha den Magic Kingdom por a mira hende jump tras di un marching band di e forma aki. Nos Pais a haya un tremendo promocion y e milesnan di bishitantenan di Magic Kingdom por a disfruta di e ritmo di asambeho di Aruba.
Un Pabien y danki na Roderich Lopez y henter e delegacion di musico y bailado pa comparti nos dushi cultura y ritmo di asambeho na Disney.


text:
Kristian Choch
Di Kristian Choch a di asembli ar asosieshan a falawa a Jiizas Krais. Di Griik toerm ἐkkλnσίa wa fain ina di Nyuu Testament ahn yuujal chransliet az "choch" biesikali miin "asembli". Iapier ina 2 voers a di kiananikal Gaspl a Matiu, 24 voers a di hAx a di Apasl, 58 voers a di letadem a Paal di Apasl (inkluudn dierfuor di hoerlies instans iyuuz ina rilieshan tu a Kristian badi), 2 a di Leta tu di Iibruuz, 1 a di Ipisl a Jiemz, 3 a di Toerd Ipisl a Jan, ahn 19 a di Buk a Rivilieshan.


text:
Oranjestad-Despues di 9 luna e presupuesto di pais Aruba a wordo trata den parlamento di Aruba. E tawata un presupuesto cu pa promer biaha den historia gobernador di Aruba a manda esaki bek pa gobierno. Un presupuesto irrealistico caminda a usa cantidad di stelposten y tambe un presupuesto di medida caminda cu gobierno a scohe di bai castiga esnan mas vulnerabel den communidad y caminda gobierno ta schuif tur e problemanan cu e mes a ocasiona den scochi di pueblo.
Pa hopi tempo nos por a constata cu e gobierno aki a hiba un maneho financier irresponsabel y cu prioridadnan robez. Awe henter e pueblo ta wordo confronta cu e mal maneho aki. Pa ilustra e mal maneho aki ta pone e tabel aki bao caminda por wak desde anja 2007 e nivel di gasto den e presupuesto di gobiernonan. Despues di analiza e tabel aki cada cuidadano por wak con irresponsabel e gobierno di Mike Eman a gasta placa. Nan a gasta placa cu pais Aruba no tawata tin. Mas tristo den henter esaki ta cu a gasta placa den prioridadnan robez manera e tram, Green Conference, Europe meets America., viahamento, voorlichting en promotie y deskundig advies.


text:
Ola Tropical activo oost di Bonaire
Departamento Meteorologico di Aruba ta vigilando un ola tropical den parti oost di Caribe, actualmente oost di Bonaire. E Sistema tin un chance grandi di sigui desaroya y bira un ciclon tropical den proximo 2 te 5 dia
Awe 2:00 PM e ola tropical (wave) aki tabata situa mas o menos na 66W, cu ta oost di Bonaire. Cu e curso actual e wave aki ta bai move den parti oost di Caribe entre awe y mayan diabierna. E wave ta ser acompaña pa awacero modera te pisa y mal tempo, y ta move west- noordwest rond di 30 pa 35 km/h.
Impacto riba e weer local:
Por spera biento fuerte den rafaga durante awacero modera te localmente fuerte cu por ser compaña pa lamper cu strena; ademas awacero por causa molester na diferente parti paso ta spera cantidadnan entre 15 pa 35 mm.
Pa e parti maritimo, por spera lama modera te poco bruto na parti oost te noordwest cu olanan entre 5 pa 9 pia. Un aviso pa boto chikito lo drenta na vigor pa e parti oost te noordwest di costa awe tardi 6 ‘or. Ta pidi operadornan di boto chikito pa bai cu cautela na sobra partinan y tambe cerca of den besindario di awacero of lamper cu strena.
Departamento Meteorologico di Aruba lo continua vigilando e sistema aki y si ta necesario emiti e boletinan necesario den e caso ei.
Aruba, Diahuebs September 22, 2:00 PM


text:
Oranjestad – Pa medio di e comunicado di prensa aki, Oficina Central di Estadistica kier a informa y alabez invita e pueblo di Aruba pa e exposicion “E historia di Censo 1960-2020”. E expo aki ta conta e historia di Censo. E Censo ta duna nos e historia di e poblacion di Aruba y con esaki a desarroya den transcurso di decadanan.
Manera ta conoci cada 10 aña un Conteo General di Poblacion y Vivienda ta wordo haci, mihor conoci como Censo. Un Censo tin como proposito principal pa haya contesta riba cuater pregunta cardinal:
Den e expo e desaroyonan cu a tuma lugar den e poblacion di Aruba for di aña 1960 te cu 2010 ta wordo ilustra cu datonan di e Censonan cu a tuma lugar cada pasa 10 aña. E expo a wordo parti abase di e 4 preguntanan cardinal cu a wordo menciona ariba. Cada pregunta a wordo parti alabes den diferente temanan cu ta wordo presenta, entre otro, e grandura di e poblacion di Aruba, pais di nacemento, nacionalidad, educación y empleo, pa menciona algun.
Tambe un parti di e expo ta wordo dedica na e Metanan di Desaroyo Sostenibel (SDG’s). Den e parti aki ta duna un corto introduccion di e 17 metanan y ta ilustra algun dato relata na e metanan aki.
Tambe lo tin diferente video documentario cu CBS a traha cu ta ilustra cambionan a tuma lugar durante e ultimo decadanan y algun projeccionnan di e poblacion di Aruba.
Archivo Nacional Aruba tambe ta forma parti di e expo y a keda encarga cu ilustra con den pasado, otro tipo di “conteonan” di poblacion tabata wordo haci. Esakinan ta ilustra den forma di material y potretnan di antes.
Archivo Nacional tambe ta expone informacion tocante scalivitud na Aruba pa cual awe 1 di juli ta conmemora 157 aña di e fin di sclavitud na Aruba.
E participación di ANA na e exposicion tabata posibel door di e cofinanciamento cu nan a ricibi di Fundacion Amigonan di Archivo y di UNOCA. Un danki ta bay na e instancianan aki pa nan contribucion valioso.
CBS kier a duna un danki tambe na Archivo Nacional Aruba pa e uso di nan edificio pa e exposicion di e historia di Censo.
E expo lo ta accesibel pa publico entrante awe diahuebs 2 di juli te cu fin di aña 2020. E expo ta tuma lugar na e edificio di Archivo Nacional Aruba (Sabana Blanco 60) durante oranan di oficina: 8:00-12:00 pm y 1:30-4:00 pm. E exposicion aki ta completamente gratis.
E exposicion tambe lo ta habri pa publico diasabra awo dia 4 di juli 2020 for di 10 or di mainta te cu 2 or di merdia. Henter pueblo di Aruba ta bon bini.


text:
Gas natural ta reduci e contaminacion actual di HFO enormemente!
Ya tin un tempo cu hopi informacion a sali den prensa y e medionan social, cuanto impacto positivo e proyecto di Eagle LNG y gas natural lo tin pa e pueblo di Aruba. Principalmente e uso di gas natural lo stabilisa e prijs di awa y coriente pa nos pais, pero tambe lo tin beneficionan enorme den parti di contaminacion compara cu e uzo di HFO na WEB. Pa nos por compronde e balor agrega di gas natural nos mester compronde bon prome kico HFO ta realmente.
Kico HFO ta realmente?
Heavy Fuel Oil ta un categoria di fuel oil cu ta basta diki manera e azeta cu ta wordo uza den asfalt. HFO tambe ta wordo yama bunker fuel of residual fuel. HFO ta e resultado di loke ta resta di destilacion y e cracking process di petroleo. Pa e motibo aki, HFO ta contamina cu diferente componentenan manera Sulfer, Nitrogeno y Aromaticonan, hacienda HFO un fuel cu ta contamina hopi mas cu cualkier otro fuel oil. HFO ta e residuo di procesonan di petroleo y ta refleha y contamina tambe como tal. E ta e contaminador mas grandi den tur e azetanan!
Unda HFO ta wordo usa principalmente?
HFO ta wordo hopi uza como fuel pa barconan aunke esaki a bin ta cambia rapidamente ultimamente, ya cu tur barconan nobo cu ta wordo traha actualmente lo bay uza motornan cu ta bay traha riba gas natural! Lo stop di usa HFO pasobra e ta contamina medio ambiente drasticamente y ta un riesgo grandi si e cay den lama pa via di un accidente.
Mundo henter ta eliminando HFO pa bay over na Gas Natural
Fabricanan, barconan, makinaria y otro tipo di industrianan ta decontinuando HFO y ta bayendo over pa Gas natural globalmente. Pakico? Pasobra e ta hopi mas economico, stabil, y hopi mas limpi pa medio ambiente.
Con hopi mas limpi Gas Natural ta cu HFO?
Ora WEB lo ta uzando 100% gas natural enbes di HFO como fuel, WEB lo ta reduciendo emisionnan cu: 30% reduccion den CO2 emissions, 75% reduccion den NOx emissions, 99% reduccion den SOx emissions, 90% reduccion den Particulate emissions – cu ta conoci pa ta esun di mas impactante pa calidad di bida y cu ta directamente asocia cu enfermedadnan respiratorio. Pa pone simpel pa tur hende compronde, gas natural ta elimina e mayoria di emisionnan local y ta provee e caminda pa cero carbon emissions atraves di avancenan den tecnologia. Aruba merece un medio ambiente limpi! Gas natural lo duna nos esey.
Si pueblo desea mas informacion di e articulo aki, contact mi na tel: 528-4639 of email mi na: marco.berlis@parlamento.aw / Bo parlamentario y sirbidor di pueblo na bo ordo semper!


text:
Oranjestad – 23 di augustus 2022–Aruba Bank a haci entrega di premiacion durante di e Annual Aruba International Regatta organisa pa Fundacion di Aruba Regatta, cu tin como vision pa crea plataforma pa introduci e posibilidad pa nabega na un publico mas grandi y conecta hende cu naturalesa y experiencia sostenibel den deportenan aquatico.
E evento cu a tuma lugar dia 20 y 21 di augustus 2022 a consisti di diberticion, acion y competencia bou di diferente yate, catamaran, kitesurfers y windsurfers nan internacional durante e dos dianan combina cu musica, fiesta na beach y comemento durante anochi. Tur nabegante a competi pa e premio maximo.
Aruba Bank ta contento di por a forma parti di un evento cu ta trece nos nabegantenan local y internacional hunto pa asina por conecta mas na nos naturalesa y introduci e mundo sustenibel un poco mas. Representante di Aruba Bank, Executive Director Sra. Gina Habibe, tabata presente pa haci entrega di premio na e ganadornan.
Pabien na organisadornan y participantenan di e Aruba International Regatta cu ta tuma lugar anualmente.


text:
Bo sosten ta bon biní
Bo tin pregunta urgente despues di a
bishitá nos wepsait? Hasi’e libremente.
Unkobon awó den bo bario
Pa fasilitá e kontakto entre Unkobon i abo komo konsumidó, lo tin awó den mayoria di e barionan aki na Boneiru un persona di kontakto.
Serka nan bo por depositá bo keho, señalisashon di algu òf problema ku bo tin komo konsumidó.
Esaki por sosodé telefónikamente òf personal.
E persona di kontakto ta entregá Unkobon bo keho òf problema i Unkobon lo asistíbo den tratamento di e kaso en kestion.
Si akaso bo bario no ta representá bo por aserká un di e personanan di kontakto ariba menshoná. Naturalmente bo lo por pone bo mes, den e kaso ei, komo persona di kontakto di bo bario.
Antriol Pariba/Pabou
Lydia Duijn
+599 795 9429
Playa Pabou
Mini Kroon
+599 7861075 / +599 717 7359
Nikiboko Zuid
Jose Capella
+599 7967742
Amboina
Frederique van der Steen
+599 700 0790
Belnem
Liesbeth de Jong-Sakko
+599 782 3615
Playa
Artie de Vries
+599 701 0212 / +599 717 7972
Playa Pariba
Mevris Dissel
+599 786 8881 / +599 717 3015
Nawati
Eric Booi
+599 796 7346
Nikiboko Noord
Marianne Grutters
+599 795 0902 / +599 717 3703
Kontakto
Bo tin pregunta di importansia òf suggerensia despues di a konsulktá nos wepsait? Den e kaso ei, manda nos un email. Bo tin un pregunta urgente? Yama nos libremente durante dianan di trabou entre 9:00 y 12:00 or.
Telefon
+599 782 1009
info@unkobon.org
Manda un mensahe
Wak nos riba Media Soshal
Bo sosten ta importante
Yena aki bo datonan i registrá Solamente $15 pa aña.


text:
Calabas – Shonnan amante di bon domino, tuma un zit! Prepara bo copi koffie, sinta recht y prepara bo mes pa un drama estilo novela cu a tuma lugar na e unico y berdadero Domino Square Garden aya na Calabas. Diasabra ultimo, 5 di maart, pa 7’or di anochi, e veteranonan di Team Snor a enfrenta e ekipo nobis nobisdi Tsunami bou guia di e famoso manager di Sams, esta Sunny. Pero prome cu nos revela e drama cu a tuma lugar, laga nos rewind e tape un tiki, ban bek un tiki den tempo y ban bek n’e oranan calor dje merdia ey ora un grupo di “paisa” a dicidi di celebra nan diabierna merdia eynan.
Wowonan dje flamante juffrouw Chines encarga cu e luga a habri hancho hancho bira rondo ora cu un grupito di “paisa” a dal porta di Domino Square Garden habri estilo pelicula di cowboy y grita “Una botella de Old Parr por fabor!” Wel wel, e juffrouw Chines, cual su nomber traduci na Hulandes kiermen “mooi” of “schattig”, a promove e grupo di “paisa” di biaha pa VIP, oftewel na Hulandes “niet zomaar paisas”, y a core hala mesa di domino pa nan, pone bluetooth yora Vallenato, y laga nan bati piedra bay off henter merdia te atardi! Un detaye chikito e damita den su entusiasmo a lubida … bo no por come y warda e bolo pareu!
Ban forward e tape un tiki, y ata! 7’or ta bati y integrantenan di ambos team ta drenta pa cuminsa nan bataya dje anochi ey, pero ainda n’e mesa VIP, Vallenato y “botellas” di Old Parr ta skeiro bay gol. Y aki nan shonnan, e rabo di porco a cuminsa krul. Gerencia di Domino Square Garden ta man na cabes, pasobra e grupo VIP di “paisa” no ta van plan di lanta zomaar despues di a saca varios yuwana berde pa nan plezier y entrega nan “VIP-domino-table” asina asina tampoco! Mientras cu gerencia ta suavisa cos, Team Snor a conoce locual den marina ta yama “muiterij”! “Mutiny on the Bigote”! Cinco integrante di Snor ta grita cu e cos aki no por y ta bandona Domino Square Garden mal rabia bek rumbo pa San Nicolas! Team Snor ta keda mal manca, pero estilo Ukrainia contra Rusia, sin miedo ta enfrenta e batayon fuerte di Team Tsunami! Dr. Sunny sin piedad ta pasa dos capoti y ta demostra su skills den domino. Half time Team Tsunami ta dilanti cu 11-8, y despues ta gana cu 21-16! Tremendo bataya, pero a lo largo Team Tsunami ta demostra superioridad absoluto y ta laga Team Snor pega bou palo di kwihi aya na Highway 69 na Calabas! Laat, hopi laat den madruga, celular ta ring cerca un di nos investigadonan, y un informante anonimo di Snor ta basha abou … e cinco integrantenan di Snor cu a bula pipa a uza “paisa” como smoesje pa nan bula afo ora nan a wak e forsa impactante di Team Tsunami. Un atake masal di colio! Pero, manera siguidonan di bon domino sa, e cos aki no ta bay keda asina … “het muisje krijgt nog eenstaartje”! Keda pendiente, pasobra scenario dje unico y famoso Domino Square Garden aya na Calabas ta bay bira cayente di berdad!


text:
Como tradicion, anualmente SV Aruba Juniors ta reconoce y brinda homenahe na deportsitanan cu a destaca. E aña aki no ta un excepción y Aruba Juniors tin e placer di participa cu e aña aki a toca Sr Urbano Kock pa ricibi su homenahe.
Urbano a nace na Aruba dia 25 di mei 1945. E ta casa cu nos Miembro di Honor Prisca Kock y tin dos yiu muhe, Gwendoline y Melissa Kock.
Urbano ta miembro di Aruba Juniors y wordo eligi como miembro di directiva na 2 ocacion.
Na aña 1963 Urbano a cuminsa hunga futbol pa junioren di Dakota. E tempo ey nan tabata train unda antes tabata little league ballpark.
Na 1964 Urbano a forma parti di seleccion junioren di Antiyas cu a participa na e weganan Centro Americano y del Caribe na Guatemala. Aki nan ta logra medaya di brons.
E mes un aña Urbano a cuminsa hunga den Hoofdklasse di Dakota. Durante e periodo aki Urbano a hunga 4 copa Antiyano cu Dakota y a hunga na Valencia Venezuela y na Medellin Colombia. Cu Dakota Urbano a sali campeon di Aruba 5 biaha. Un di nan campeon invicto.
Pa motibo di trabou Urbano a stop di hunga pa Dakota na aña 1970. Na 1967 Urbano a drenta servicio di gobierno na “prison na Dakota” como “aspirant gevangenbewaarder.. Despues di 33 aña di servicio Urbano a baha cu pensioen na aña 2000.
Despues di algun aña inactivo Urbano a cuminsa hunga bek cu e team veterano comercial di Flor di Oriente. Despues El a bay hunga pa Roma unda el a hunga den e liganan 35, 40, 50, y 60. Den su tempo cu Roma, Urbano a sali campeon mas di 20 biaha den e diferente divisionnan.
Urbano tabata den servicio militar obligatorio na Corsou na 1965. Aki el a hunga den Campeonato prome division hunto cu su compañeronan hulandes.
Urbano te ainda ta hunga futbol. Tur diaranson cu su team INRO nan ta hunga “wandel voetbal” na RCA. INRO ta un team forma pa hungadornan di Inter y Roma.
SV Aruba Juniors ta contento di por honra nan miembro diabierna awor riba 18 di maart cu ta dia di nos Himno y Bandera. Miembronan di Aruba Juniors y comunidad henter ta keda cordialmente invita na e dia special aki riba cual pa 2or di atardi e homenahe lo tuma lugar.


text:
Aruba a kedapega den tempo. Durante e ultimo 5aña no a bin ningunprojecto cu a creacuponan di trabao. Despues di e cierre di nosrefineria no a hasi nada pa bin cu unpilareconomico. A bin cu mas hotel, pero Aruba no porkeda para ribaun pia so. Aruba mesterdiversificasueconomia pa asinaportreseplaca den caha di gobierno pa porpagadebe cu a wordocrea den e ultimo 20 añanan.
Por fin nospor a mira cu a cuminsarenobacion di Aloysius School na Noord. Nos por corda cu a basha school Frere Bonifacios, perote cu awe no a trahaningunscolna e lugar. E edificio di Juliana School y Beatrix School ainda ta para pa wordorenoba. Enseñansa den ultimo 5 aña no a hayaatencion di parti di nosgobierno. Un cos mesterbisa cu a tene e werksternan mas cu un añanalineapasotabata den porta di eleccion, perodespues a duna nan un bon scop. Nos maestronan ta desgusta y ta bandonanosisla pa unmihoporvenir.
Ribatereno di salubridadtampoconos ta miracambio. Bastadokter a bandonanosislacabapasonan a hayamihotrabaootrocaminda. Mientrastanto a papiatantoriba e parti di salud mental peroteainda nada di finansas. Cadadia cu pasa e situacion ta empeora.
E planta naBubaliplastabata den noticia mas cu un añacaba y nada no ta wordohasi pa remedia e situacion cu e planta ta aden. Segunnospor a compronde den e presupuesto no a pone placa pa atende e urgencia cu e planta ta aden. Dios spaarnos cu nada malopaso e lo ta desastroso pa nosisla.
Gobierno a presentaunpresupuesto 2023 sin pia sin cabez y ta bay linea recto contra e conseho di CAFT. Reunionnan di Parlamento ta carese di seriedad y ta unbenguensanacional. Un Parlamento cu no tin voz y ta bailaribaritmo di gobierno. Gobierno ta mira e splinter den wowo di tur hendepero ta miho e saca e balki for di suwowo. For di ungobiernocomunistabo no porsperaotro. Hulandasugobiernotampoco ta miho. Rondmundo e gobiernonancomunista a cuminsa cay y asinanan lo perde nan poder. Gobierno ta siguipusha e agenda 2030 y nospor a mira cu e viahe pa Merca no ta nada otro cu e agenda 2030.
Pueblo di Aruba a cansa di ungobiernomentiroso. Ungobierno cu no ta briya mas y sushinishi lo wordotiranatroncon di mata. Pueblo di Aruba tenepasenshipaso lo yega e dia cu nan lo basha den otro. Nan dia, nanora tin fecha. Ungobiernocu ta contra su pueblo lo no prospera.
Pueblo di Aruba nos ta den e tormenta y ta bay tin scarsedad di cuminda. Aki na Aruba nos no ta prepara. Mas cu 40% di nos pueblo tin’edificilcaba. Na Hulanda a hasiapelacionribagobierno pa yuda pueblo cu no tin placa pa come. Teainda e boerennannaHulanda ta den protestapaso kier kita nan terreno for di nan. Hulandacu taun di e productornan di mas grandi di alimento di mundo. Na Italia ta mirahende ta para den rij pa hayacumindapasonan no tin placa. E agenda 2030 cu e gobierno ta forma parti di dje ta contra di e existencia di e famia. Ora ungobierno ta bay contra leynan di Dios, pueblo no porsperabendicion di Dios. Dios a kitasupiyama y a bisti Su toga y E tin e martiw den su man pa dicta e sentencia contra di tur inhusticia. Mira pa no ta forma parti di inhusticia. A noscomociudadanopatriotico tin e deber di salinadefensa di nos Aruba dushi terra y tin e tarea di trese e cambio pa nos tin un mihomayan.


text:
Despues di su baby shower glamuroso na New York, Duchess of Sussex, ta actualmente na Morocco cu su casa, prins Harry, den un gira real di tres dia prome cu e yegada di e baby real. Durante su biahe, e ex-actriz di Suits por a practica un di su hopi talentonan durante su bishita awe diadomingo mainta na un scol secundario na Atlas Mountains. Meghan a siña Frances durante ocho aña y aunke prins Harry a scoge pa papia ingles cu e muchanan, Meghan tabata dispuesto pa purba su habilidad nobo.
E pareha real a haci un recorido den e klasnan unda mayoria di e mucha muhernan ta papia solamente frances. Esey no tabata un problema pa e dukesa cu a combersa. “Qu’est ce que tu veux être quand tu quittes l’école?” (Ki bo kier haci ora bo caba scol?) el a puntra un di e mucha muhernan. El a puntra tambe, “Vous voulez aller à l’université?” (Bo kier bay Universidad?) Meghan a keda hopi impresiona cu e contestanan di e muchanan, cu kier bira docente, ingeniero y dokter. Meghan tabata studia hopi recientemente manera cu el a revela na december, cu e tratando pa mehora su frances, mientas cu su spaño e por domina cu fluidez.
No falta mucho tempo pa Harry y Meghan duna bonbini na nan prome baby, y e fanaticonan di e realesa rond mundo ta birando emociona cu e yegada. E fanaticonan ta convenci cu e pareha real ta sperando un ‘baby girl’ despues di e potretnan publica di e baby shower di Meghan na New York siman pasa. Loke a keda revela tabata cu e invitadonan a disfruta di bolonan cu na banda tabatin potnan ros cu almendranan di sucu. E potretnan tabata riba e instagram di Darcy Miller, cu ta e pastelería cu a traha e cos dushinan riba ordo di Serena Williams, cu ta un amiga intimo di Duchess of Sussex.


text:
Diabierna mainta, 3 di juli, 17 Arubiano a ricibi nan Condecoracion Real for di Gobernador Alfonso Boekhoudt. E otorgamento di condecoracion, cu tradicionalmente ta wordo teni un dia prome cu Dia di Rey, no por a tuma lugar e dia ey e aña aki pa motibo di e consecuencianan di e COVID19-virus. E personanan cu a ricibi e condecoracion a wordo yama anteriormente door di Gobernador, for di ken nan a tende cu nan ta bin na remarke pa ricibi un condecoracion real. E condecoracionnan aki ta wordo entrega anualmente na personanan cu haci un impacto excepcional den nos comunidad. Pa motibo di e regla di distanciamento social di 1,5 meter, e condecoradonan a ricibi e condecoracion den nan man, y e no a wordo adheri riba nan paña door di e Gobernador. E condecoracion a wordo entrega den un caha luhoso, y despues e condecoradonan mes por a bisti esey riba nan paña.
E siguiente personanan a wordo condecora como “Ridder in de Orde van Oranje-Nassau”:
- Jacob Bult
- Peter Paul Michael Theodoor Hermans
- Imy Josephine Cecile Heinze-Lasten
- Alexander Maarten Nieuwmeyer
- Olga Josefina Buckley
- Jan Willem van Nes
E siguiente personanan a wordo condecora como “Lid in de Orde van Oranje-Nassau”:
- Sebastian Israel Falcon
- Elizabeth Phillis Craigg
- Reuben Laurence Craigg
- Maria Louisa Croes
- Rolando Juan Croes
- Edwardo Fernando de Graf
- Jacobo Dominico Henriquez
- Swinda Anastacia Thiel
- Elba Lucilda Hirschfeld-Smith
- George Jozef Geerman
- José Bernardino Andrade do Salâo


text:
InselAir ta cuminsa opera non-stop di Aruba pa Maracaibo dos biaha pa siman
InselAir lo cuminsa bula dos buelo pa siman pa Maracaibo for di su hub na Aruba, entrante prome di April 2015. Ya caba InselAir ta opera riba e destinacion aki for di Curacao, pero pa cumpli cu e pedido di opera di Maracaibo direct pa y for di Aruba InselAir Aruba ta cuminsa cu e ruta directo aki. Maracaibo ta InselAir Aruba su di tres destinacion na Venezuela y ya caba su di nuebe ruta cu un buelo directo for di Aruba for di tempo cu InselAir Aruba a cuminsa bula na December di 2013. InselAir ta e compania di aviacion di mas grandi cu ta opera for di Aruba, y hunto cu InselAir International cu ta opera for di Curacao, e ta sirbi 21 destinacion. Por cumpra ticketnan na ticket offices di InselAir, via InselAir su Oficina di Contacto pa Cliente y na Travel Agent preferi.
Prijs y orario di buelo
InselAir ta ofrece e prijs di AWG 324 di Aruba pa Maracaibo, di Maracaibo pa Aruba e prijs ta USD 180. Tur prijs ta pa ida y buelta y ta inclui tur tax. Lo opera e ruta aki cu equipo di avion MD80 cual ta carga 152 pasahero. Aki ta sigi e orario:
Flight# Salida Aruba Jegada Maracaibo Dia
8l720 8:40 PM 9 PM Diaranson & Diasabra
Flight# Salida Maracaibo Jegada Aruba Dia
8l 721 7 AM 8:20 AM Diahuebs & Diadomingo
Tocante InselAir
For di aña 2006 InselAir a crese bira un di e miho companianan aereo cu ta suministra conectividad internacionalmente flexibel pa North & South America y tambe pa e region di Caribe. Pa motibo di su buelonan frecuente y un duracion di buelo masha cortico entre InselAir su base di cas na Curacao y su hub na Aruba, combina cu su net extenso di 21 destinacion, InselAir ta duna pasahero un conectividad tremendo cu e region panamericano. InselAir su partnernan di interline (cu ta inclui entre otro Air Berlin, KLM/Air France, Winair, Avianca y GOL) y code shares (KLM/Air France) ta duna mas balor na su conectividad, cu ta laga pasahero conecta rond mundo. InselAir ta e compania di aviacion di mas grandi cu tin su base den Caribe y e ta spera di transporta 1.4 millon pasahero e aña aki (2015), e ta emplea alrededor di 650 hende, e ta ofrece mas o menos 52 buelo diariamente pa 21 destinacion y e tin planea pa crese pa 27 destinacion na 2015. InselAir su flota ta consisti di un total di 18 avion (7 McDonnell Douglas, 3 Fokker 70, 6 Fokker 50 y 2 Embraer Bandeirante) y na 2015 e lo añadi mas avion na su flota. Pasahero di InselAir ta disfruta di cuminda y bebida gratis na bordo, un maleta gratis y hopi leg space. Pasahero di Comfort Class entre otro ta disfruta di pre boarding, acseso na e salanan di business na aeropuerto, extra leg space, permiso pa extra bag, y cuminda y bebida di bon calidad na bordo. Destinacionnan na South America ta inclui: Manaus, Georgetown, Paramaribo, Caracas, Barquisimeto, Las Piedras, Maracaibo, Valencia, Barranquilla, Medellin, destinacion den Caribe ta inclui Aruba, Boneiro, Curacao, St. Maarten, Port-of-Spain, Santo Domingo, La Romana, Port-au-Prince, Kingston y destinacionnan na Merca ta inclui Miami y Charlotte.


text:
E toubot no ta apto pa servisio rendabel den nos haf ni e no ta kompetitivo pa distansha largu DESISHON PA BENTA DI ORCA VI NO TA KOS DI AWOR
Willemstad 11 di Ougùstùs 2022- E desishon pa benta di e Orca VI no ta kos di awor, sino e ta un proseso ku a inisiá for di 2015 ku aprobashon di hunta di komisario di e tempu ei. Orca VI ta un toubot speshal, destiná pa hasi trabounan riba laman ganchu i di distansha largu. Tambe e tin e meta pa duna asistensia na proyektonan ‘off-shore’. Debí na su grandura, e barku no ta destiná pa hasi trabounan di tou den haf manera si ta e kaso ku tur otro toubot di KTK. Fuera di esaki, e no a resultá di ta un barku ku por a ofresé un tarifa kompetitivo pa trabounan den region. Pa e motibu aki KTK, konforme un prosedura dirigí riba logra máksimo rendimentu pa e kompania, a subi merkado internashonal en buska di un kumpradó.
KTK a atkerí Orca VI na 2010 en bista di un vishon pa realisá mas trabou di tou riba merkado internashonal. Na 2014 e gerensia nobo di KTK a laga hasi un evaluashon di efisiensa i efektividat di e flota di KTK. For di e tempu ei a yega na e konklushon ku Orca VI no tabatin un funshonamentu rendabel kompará ku e otro toubotnan den e flota di KTK. Orca VI simplemente no ta un barku kompetitivo pa trabounan riba laman di distansha largu. Un di e motibunan di esaki ta su uso di kombestibel (marine diesel) ku ta hasi su funshonamentu mas karu ku otro barkunan riba merkado. E otro barkunan riba merkado ta usa ‘fuel oil’, kual ta muchu mas ekonómiko pa trabounan riba laman di distansha largu. Pa trabounan di tou den region KTK tin otro toubot den su flota ku ta mas efisiente i kompetitivo kompará ku Orca VI.
Mester indiká ku ta hasi evaluashon di e balor di KTK su toubotnan tur aña komo parti integral di ouditoria finansiero di e empresa. Último añanan dor di e krísis mundial, hopi kompania a eksperensiá devaluashon agresivo di balor di nan ‘assets’, e asina yama ‘impairment loss’.
KTK no ta un eksepshon. Mirando e poko perspektivanan, KTK a buska ratifikashon di hunta di komisario i akshonista (lesa CPA) di e desishon ku a keda tumá for di 2015. A base di esaki, KTK a tuma e desishon pa subi merkado en buska di un kontrakt pa Orca VI ku finalmente mester a redundá den benta di e barku. Esfuersonan den e kuadro aki a produsí algun trabou pa periodonan kòrtiku pa Orca VI, por ehèmpel na Isla Riba (2017) i Mèxico (2019/ 2020.)
Na yüli aña pasá, KTK a pidi DAMEN Trading Gorinchem, e kompania di renombre riba e tereno di kompra i benta di e tipo di barkunan aki, pa buska interesadonan ku ta interesá pa kumpra un toubot manera Orca VI. Despues di a aserká mas ku trinta kompania, DAMEN Trading a logra drenta den kontakto ku un kompania Griego ku tabata en buska di un toubot ku kapasidat manera Orca VI pa operá na Grecia.
KTK a pone algun kondishon pa benta, esta ku e boto ta keda bend’é manera e ta, i e kumpradó mes mester hasi tur invershon nesesario pa ku ‘docking i special survey’ di Orca VI. Notabel ta ku no a logra di haña muchu interesado fuera di e kompania Griego, kende hustamente no ta un provedó di servisio di tou den nos region. A negoshá i yega na preis di 2 mion Dollar/ Nafl. 3.5 mion, kual por sierto ta un suma mas haltu ku e balor registrá den buki pa ORCA VI.
No ta premirá ku Orca VI lo tabatin un funshon muchu mas rendabel den futuro, ni riba merkado lokal ni den región, konsiderando e retonan ariba menshoná ku ta hasi e barku kostoso pa operá i difísil pa inkluí den operashon lokal. Pa e otro toubotnan di KTK sí tin un merkado, i pues a logra sera kontraktnan rendabel na por ehèmpel Trinidad, Aruba, i Boneiru. KTK tin un flota di 6 toubot, kual ta operando lokal i den region for di paro di aktividatnan na refineria i bullenbaai.


text:
Inscripcion
Inscripcion pa ricibi beneficio
Pa un trahado por ricibi e beneficionan di e seguronan di trahado, ley ta stipula cu e doño di trabao tin e obligacion pa inscribi su trahado como asegurado na SVb. Sin inscripcion na SVb e trahado no tin derecho riba e beneficionan di e seguro di malesa y seguro di accidente. Si e trahado tin mas cu un doño di trabao e mester inscribi na SVb pa cada doño di trabao.
Pa ley tur trahado cu tin un convenio di trabao a base regular mester wordo inscribi na SVb. E cantidad di ora, duracion di contract of si ta trata di periodo di prueba of vakantiejob no ta porta ademas no ta kita e obligacion di inscripcion.
E propietario of directeur kende ta grootaandeelhouder (tin 50% of mas di accion den Registro di Accionnan) no por wordo inscribi como asegurado di SVb. Propietario of directeur cu no ta grootaandeelhouder por wordo inscribi na SVb solamente si nan ta ricibi salario.
Inscripcion
Inscripcion di trahado ta wordo haci online pa e doño di trabao mediante MiSVb (https://misvb.svbaruba.org). No ta posibel pa inscribi personalmente na SVb (entrante 15 november 2019).
Cambio den situacion laboral
Un doño di trabao mester inscribi e trahado riba MiSVb 2.0 atrobe of di nobo si su situacion laboral cambia, manera:
- Si e trahado cambia di doño di trabao.
- Si e trahado cuminsa traha bek pa e mesun doño di trabao.
- Si e trahado wordo translada di un compania pa un otro compania cu ta cay bao di mesun consorcio.
Obligacion di inscripcion
Entrante prome di juli 2016 tur doño di trabao (sea un natuurlijk persoon of rechtspersoon) tin e obligacion pa inscribi e trahado na SVb prome cu e prome dia di trabao, of riba e prome dia di trabao durante oranan di trabao.
Autoridad pa duna boet
Den caso cu e doño di trabao no ta cumpli cu e obligacion di inscripcion aki, SVb tin e autoridad di duna e doño di trabao un boet di no mas cu Afl. 500.000,-.
Terminacion di seguro
E trahado su derecho riba beneficionan ta termina na momento cu e trahado no ta den servicio mas. E doño di trabao por notifica SVb di esaki via nos portal MiSVb 2.0.
Mas informacion
Pa mas informacion por tuma contacto cu SVb na telefon 527-2700, via email na info@svbaruba.org of mediante e formulario aki.


text:
Ya caba pa algun tempo Aruba Tourism Authority y Comite Olimpico Arubano ta den combersacion pa firma un acuerdo cu lo ta beneficioso pa ambos partido. Durante un conferencia di prensa Ronella Croes- CEO di A.T.A., Wanda Broeksema- Presidente di C.O.A. y Nicole Hoevertsz- Secretario General di C.O.A. a firma e acuerdo aki, unda cu A.T.A. lo ta un socio di Comite Olimpico Arubano.
E asociacion aki ta uno natural, mirando cu e atletanan cu C.O.A. ta cultiva y desaroya ta representa nos pais dignamente y ta un promocion grandi pa Aruba, pa medio di nan participacion den diferente competencia, na diferente pais. Sin lubida e promocion grandi cu Aruba ta haya durante weganan olimpico.
Den pasado A.T.A. a contribui cu e diseño di e logo di C.O.A. y tambe e uniformnan di C.O.A. a traves di un agencia cu A.T.A. tawata traha cun’e.
E balornan Olimpico cu C.O.A. ta promove ta alinea completamente cu A.T.A su obhetivonan strategico, cu entre otro ta pa crea bienestar pa e comunidad local. Den caso di C.O.A. ta haci esaki poniendo deporte na servicio di humanidad como un filosofia di bida y den caso di A.T.A. a traves di Turismo.
A.T.A. y C.O.A. ta comparti e opinion cu e inversion den nos hendenan, nos hobennan, ta sumamente importante paso nan ta nos ‘role models’, no solamente ora nan ta representa Aruba internacionalmente pero tambe na Aruba mes.
Pa ambos partido esaki ta un momento hopi bunita, yena cu positivismo cu ta crea oportunidadnan nobo pa nos atletanan, pa nos turismo y pa Aruba.


text: KRALENDIJK—Djaweps di 2 dia di Pasku Nasementu di niño Hesus, tabatin otro bunita selebrashon di Santu sakrifisio di misa na parokia La Bírgen di Coromoto. Diferente persona a kumpli aña i tabatin un selebrashon i bendishon spesial pa nan. Shahindra Trinidat, Swinda Trinidat, Thomasia Martis i Mirna Soleano ta esnan kende a kumpli un aña mas di bida. E mes un mainta a selebrá e pareha George i Natalie Abrahams, 40 aña di bida matrimonial. Tur a haña un bendishon spesial di awa bendita promé ku kantika final e mainta.


text:
Kralendijk – For di djárason 1 di sèptèmber 2021 turista merikano mester hasi un tèst antigéniko grátis na departamento di Salubridat Públiko riba e di 5 dia despues di yegada. Esaki ta pasobra for di e siman akí Merka ta un pais di riesgo hopi haltu pa Boneiru. Na yegada na aeropuerto di Boneiru ta traha un sita pa e tèst akí. Pa biahero ku un estadia kòrtiku tin un eksepshon.
Biahero merikano ku un estadia di 7 dia lo mester hasi un tèst antigéniko na Salubridat Públiko 5 dia despues di yegada i un tèst pa nan biahe di regreso serka un empresa komersial. E biaheronan akí awor no tin mester di hasi un tèst antigéniko riba e di 5 dia na Salubridat Públiko. Nan por hasi e tèst pa nan biahe di regreso serka un empresa komersial i nan tin ku manda resultado di esei pa Salubridat Públiko.
E eksepshon ta konta pa biahero merikano ku tin ku hasi un tèst pa nan biahe di regreso riba dia 4, dia 5 òf dia 6 di nan estadia. E biaheronan akí no tin ku hasi e tèst antigéniko na Salubridat Públiko mas. Pero sí nan tin ku manda resultado di e tèst pa nan biahe di regreso pa Salubridat Públiko. Kada biahero mes mester regla i paga e tèst pa nan biahe di regreso serka un empresa komersial.


text:
Riba e fecha ku Larry Thomas ta hasi 1 aña di fayesimentu, Servisio di Belasting Boneiru a inougurá su sala di resepshon den ofisina di Belasting komo Sala di Resepshon Larry Thomas na memoria di su empleado defuntu. E inougurashon a tuma lugá den presensia di algun kolega di Larry Thomas huntu ku nan direktor sra. Johannavan den Breemer, sra. Carla de Conink di RCN, su famia mas yegá, i direktiva di Fundashon Nawati. E idea pa a duna e sala di resepshon nòmber di Larry Thomas a sali di direktiva di Fundashon Nawati ku di e forma akí, ke a kontribuí na honra Larry pa su manera di atendé ku kliente di Belastingdienst na un forma amabel, simpel, korekto i sumamente servisial. Esaki a krea e imágen na Belasting ku Larry tabata kara di e servisio ku nan resepshon tabata duna, i awor ku e no ta na e mundu akí e sala di resepshon a haña su nòmber. Larry su tata Hubert (Yubi) Thomas huntu ku presidente di Nawati Hubert Vis a desvelá na e inougurashon akí un plaka di memoria ku ta bisa ku ta Sala di Resepshon Larry Thomas.
Na e mesun okashon sra. Johannavan den Breemer a inougurá un plaka di memoria, ku a haña un lugá na e bali di pòrtir, pa sr. Luis Gijsbertha kende a traha ei komo pòrtir/bewaker i tambe a fayesé den un lapso di tempu kòrtiku despues di Larry Thomas, aña pasá.
Fundashon Nawati ta kontentu i agradesido ku Servisio di Belasting a akseptá su proposishon pa yega na duna e sala di resepshon nòmber di Larry, na su memoria. Nawati ta orguyoso ku ta trata di un norteño ehemplar den su trabou kende a mustra kon pa hasi pa yuda krea i mantené un komunidat dushi na Boneiru.


text:
Compania farmaceutico Pfizer y BioNTech ta anuncia evidencia di mundo real di ministerio di salud di Israel unda ta mustra dramaticamente menos caso y morto di covid-19 entre persona na Israel cu a keda completamente vacuna den comparacion cu esnan cu no a vacuna.
E ultimo analesis ta basa na dato recopila entre 17 january te cu 6 maart. Durante e tempo, vacuna Pfizer y BioNTech ta e vacuna contra covid-19 disponibel na e pais y variante di coronavirus B.1.1.7.
Segun e anuncio di Pfizer y BioNTech, el ultimo analisis di Ministerio di Salud di Israel ta mustra cu dos siman despues di e di dos dosis, e efectividad di e vacuna tabata menos di 97% na e prevencion di malesa sintomatica, hospitalisacion y morto.
E analisis tambe a haya e efectividad di e vacuna di 94% pa preveni e covid-19 asintomatico. “Nos ta sumamente alenta di cu dato di eficas na mundo real procedente di Israel ta confirma e eficaz cu a mustra den un traingin clinico di fase 3 y ta mustra impacto significativo di e vacuna pa malesa y morto pa motibo di covid-19”, Luis Jodar, vicepresidente senior y director medico di Pfizer Vaccines.
E anuncio ta produci aproximadamente dos semanas despues di cu un estudio publica na New England Journal of Medicine cu e riesgo di covid-19 sintomatico ta bisa cu persona cu ta infecta cu e coronavirus y ta sinti nan mes malo a baha na un 94% entre esnan cu a ricibi dos dosis di vacuna.
“Esey ta mustra cu claramente e poder di vacuna contra covid-19 por combati e virus y nos ta anima pa sigui intensamente cu campaña di vacunacion. Nos obhetivo ta pa logra obsorcion na persona di tur edad, locual ta duna speransa pa recupera economia normal y funcion social na un futuro no mucho leu”, a bisa Yeheskel Levy, director di Ministerio di Salud di Israel.
“Ora nos a cuminsa cu nos desaroyo aña pasa, nos obhetivo tabata pa marca e diferencia pa persona na mundo henter y yuda na pone fin na pandemia. Un aña despues di pandemia, nos poe wak cu nos ta den caminda corecto pa logra nos obhetivo”, a anuncia e Dr. Ugur Sahin, cofundador y director ehecutivo di BioNTech.


text:
KRALENDIJK/WILLEMSTAD – Den kuadro di konmemorashon 225 aña di e lucha pa libertat, guia pa Tula , herue nashonal, Plataforma Sklabitut I Herensia di Sklabitut di Korsou a invita James Finies Nos Ke Boneiru Bek pa tuma parti den un enkuentro dia 28 juli ultimo ku a karga e titulo “KITA BO RUDIA FO’i NOS OUTONOMIA”.
A trese huntu ekspertonan riba tereno sosial, kultural, historiko I huridiko pa tira un lus riba Derechonan Universal I pa aporta na e lucha pa kita tur rudia ku ta stroba nos eherse nos derechi di outodeterminashon.
James Finies a wordu invita spesialmente pa duna presentashon I splikashon amplio i kon leu Bonaire ta ku e proseso ku NKBB ta kanando pa pone Bonaire bek riba e lista di teritorionan-sin-propio-gobernashon di Nashonan Uni. Na e momentonan aki Korsou tambe ta analisando seriamente e posibilidat pa djoin ku Bonaire den e proseso direkshon di Nashonan Uni . Esaki ta debi na e krisis di COVID 19 ku gobierno Hulandes ta malusando ekstorshonando Korsou. Gobierno Hulandes a pone kondishonan inaseptabel pa un fiansa ku Korsou mes lo tin ku paga bek I kaminda Korsou lo tin ku entrega I perde su outonomia meskos ku Bonaire. Hulanda konkretamente lo drenta I dikta I lo tin kontrol kompletu. Dor ku resientemente a start un kampanja di propaganda manipulativo den media na Korsou ku Bonaire a bai dilanti spesialmente ku e meta pa krea aun mas divishon entre pueblo di Bonaire I esun di Korsou, NKBB a mustra e realidat amargo ku hechosnan konkreto kaminda e Boneriano no a bai dilanti. Asina NKBB a logra pa kontra-aresta e kampanja maligno di manipulashon kontra e pueblo di Korsou.
E evento aki a konta ku un yeno kompletu demonstrado e interes grandi I di preokupashon I ku awor si Korsou tambe lo tin ku start e proseso meskos ku Bonaire I Sint Eustatius direkshon di Nashonan Uni mirando e agreshon di gobierno Hulandes no respetando violando tratadonan internashonal I karta di Nashonan Uni.
NKBB ku a demonstra di a keda konsistente den su afan pa konsientisa alarmando nos islanan ruman di e peliger pa no kai den mesun trampa di manipulashon ku Bonaire a kai aden ku Hulanda, a hanja masha hopi atenshon di kasi tur media, televishon I radionan mas popular di Korsou ku kier a tende opinion di NKBB riba e situashon reinando aktual.
Otro logro di sumanente importansia pa e pueblonan di Korsou I Bonaire ku NKBB a logra ta di union I koperashon ku varios gruponan I aktivistanan di nos isla ruman Korsou ku ta ensera e Plataforma Sklabitut I tambe e konosido Team Lon Mutueel ku tin e mesun metanan ku NKBB, e lucha pa hustisia I derechonan humano I di outodeterminashon di e pueblonan di Korsou I Bonaire.


text:
SMAC a anuncia Schedule pa Carnaval 66
Den un Tinashi completamente yen, cu carnavalista, reina, prins & pancho, representante di Grupo Uni, Representante di Musica, Mandatarionan presente, prensa, miembro nan di board di SMAC, sponsor y stakholders nan, Stichting Maneho di Aruba su Carnaval (SMAC) a lansa e schedule pa loke ta Carnaval 66. Por a tuma nota, cu e cambio di mas grandi ta cu practicamente tur evento lo wordo organisa na Carnival Village. Den combersacion cu Jason Brown, e presidente actual, e la elabora un tiki riba esaki: “E ta masha fasil, nos tin un Carnival Village y nos mester hasi uso di dje”. Lo arma un escenario y esaki lo keda den Carnival Village pa henter e temporada di Carnaval. Repasando e schedule, nos a tuma nota cu ta bin bek cu eleccion di Reina di Scol, tambe tin Reina di Paradera, cual ta mustra den direccion cu e celebracion ta jegando bek den districtonan di Aruba. Algun evento nobo, ta un Carnival Costume Show, cu lo tuma lugar den November, a split e final di Caiso & Soca Monarch den dos anochi. Nos a compronde cu tin un sopresa grandi pa e diasabra, pero nos ta warda pa Musica divulga esaki, ta cu nan ta e organisacion encarga cu e evento aki. Dia 8 februari 2020, lo tin un concierto cu ta hiba nomber di Unity Flag Fest, cual tambe ta algo nobo riba e schedule pa loke ta Carnaval 66. Un aspecto cu e board nobo di SMAC a tene na cuenta cune, ta cu durante e ultimo aña nan aki, hopi tabata e comentarionan negativo cu ta caba e Carnaval diadomingo pa asina duna espacio pa bula bai Korsow. No ta tur carnavalista tabata contento cu esaki, dus a opta pa bin bek cu e Old Mask Parade cual lo tuma lugar diamars y tambe SMAC a oficialisa e evento cu semper ta trese masha hopi ambiente mes, cual ta e Burn Out Monday cu ta tuma lugar na Baby Beach. Mas e dia nan ta pasa, SMAC lo ta mandando informacion riba cada evento individualmente. SMAC kier a tuma e oportunidad aki di gradici ATA, AAA, Gobierno di Aruba, SETAR, Mac 4U, Romar Trading, Final Format, APA, Brandweer, DOW, KPA y tambe Serlimar. Sin nan aporte, tur esaki lo no ta posibel.